**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Δεκεμβρίου 2018, ημέρα Πέμπτη και ώρα 11.15΄, στην Αίθουσα Γερουσίας συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων, η **Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης** και η Διαρκής Επιτροπή Παραγωγής Εμπορίου**,** υπό την προεδρία της Προέδρου της Διαρκούς Επιτροπής Παραγωγής Εμπορίου, κυρίας Χαράς Καφαντάρη, με θέμα ημερήσιας διάταξης: Ανταλλαγή απόψεων με τον Ευρωπαίο Επίτροπο Ανθρωπιστικής Βοήθειας και Διαχείρισης Κρίσεων, κ. Χρήστο Στυλιανίδη, για την πρόταση αναβάθμισης του Ευρωπαϊκού Μηχανισμού Πολιτικής Προστασίας.

Στη συνεδρίαση παρέστησαν η Υπουργός Προστασίας του Πολίτη, κυρία Όλγα Γεροβασίλη και ο Γενικός Γραμματέας Πολιτικής Προστασίας, κ. Ιωάννης Ταφύλλης.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι βουλευτές κ.κ. Αθανασίου Νάσος, Βράντζα Παναγιώτα, Θεοφύλακτος Ιωάννης, Καββαδία Αννέτα, Κωνσταντινέας Πέτρος, Μουμουλίδης Θέμης, Ξυδάκης Νικόλαος, Πάντζας Γιώργος, Παπαδόπουλος Σάκης, Παπαδόπουλος Χριστόφορος, Σαρακιώτης Ιωάννης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Κέλλας Χρήστος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Κατσώτης Χρήστος, Κατσίκης Κωνσταντίνος, Ψαριανός Γρηγόρης και Σαρίδης Ιωάννης.

Από τη Διαρκή Επιτροπή **Δημόσιας Διοίκησης, Δημόσιας Τάξης και Δικαιοσύνης** παρόντες ήταν οι βουλευτές κ.κ. Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μεγαλοοικονόμου Θεοδώρα, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σκουρλέτης Παναγιώτης, Σταματάκη Ελένη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Γεννιά Γεωργία, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Τσιάρας Κωνσταντίνος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαγός Ιωάννης, Τάσσος Σταύρος, Βαρδαλής Αθανάσιος, Δελής Ιωάννης και Δανέλλης Σπυρίδων.

Από τη Διαρκή Επιτροπή Παραγωγής και Εμπορίου παρόντες ήταν οι βουλευτές κ.κ Αποστόλου Ευάγγελος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Λιβανίου Ζωή, Καραναστάσης Απόστολος, Καφαντάρη Χαρά, Κουρουμπλής Παναγιώτης, Μπαξεβανάκης Δημήτρης, Παπαδόπουλος Νικόλαος, Αυλωνίτου Ελένη, Ριζούλης Ανδρέας, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κόνσολας Εμμανουήλ, Πλακιωτάκης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Σαχινίδης Ιωάννης και Αμυράς Γεώργιος.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Καλημέρα σε όλους και όλες, καλωσορίζουμε στη συνεδρίαση των Επιτροπών τον κ. Στυλιανίδη, Ευρωπαίο Επίτροπο Ανθρωπιστικής Βοήθειας και Διαχείρισης Κρίσεων, για την πρόταση αναβάθμισης του Ευρωπαϊκού Μηχανισμού Πολιτικής Προστασίας.

Κύριε Στυλιανίδη, σας καλωσορίζουμε στο Ελληνικό Κοινοβούλιο, είναι τιμή για μας να παρίσταστε σήμερα εδώ, άλλωστε οφείλουμε να πούμε ότι η Ελλάδα αποτελεί ένα από τα ιδρυτικά μέλη του Ευρωπαϊκού Μηχανισμού Πολιτικής Προστασίας, από το 2001.

Πολλές είναι οι περιπτώσεις που ο Ευρωπαϊκός Μηχανισμός συνέδραμε τη χώρα μας σε φυσικές καταστροφές, ενώ σημαντική ήταν η ανθρωπιστική βοήθεια που δόθηκε στη διαχείριση του προσφυγικού, είχαμε δύο ενεργοποιήσεις τον 12ο του 2015 και τον 2ο του 2016, από τον Ευρωπαϊκό Μηχανισμό, όμως, οφείλω να σημειώσω ό,τι και στις συνθήκες οικονομικής κρίσης που πέρασε η χώρα μας τα προηγούμενα χρόνια, παρά τις δυσκολίες, βοήθησε σημαντικά, σε σημαντικά γεγονότα φυσικών καταστροφών σε γειτονικές χώρες, όπως αναφέρω την Αλβανία, την Κύπρο, την Πρώην Γιουγκοσλαβική Δημοκρατία της Μακεδονίας.

Κύριε Στυλιανίδη, όταν επισκεφθήκατε τη χώρα μας το καλοκαίρι που πέρασε, προσωπικά θυμάμαι κάτι πολύ χαρακτηριστικό το οποίο είπατε, «η κλιματική αλλαγή δεν είναι fake news» αυτό το είπατε σε μια συνέντευξή σας και αυτό πραγματικά αποτυπώνει μια πραγματικότητα. Το παγκόσμιο ζήτημα της κλιματικής αλλαγής είναι όλο και πιο αποδεκτό από την παγκόσμια κοινότητα, είναι δίπλα μας, τα ακραία καιρικά φαινόμενα που τη συνοδεύουν κάνουν την παρουσία της, αισθητή και αδιαμφισβήτητη. Μάλιστα, η εμφάνιση των συνεπειών της κλιματικής αλλαγής, πλημμύρες, πυρκαγιές, δεν χαρακτηρίζουν πλέον μόνο τις μεσογειακές χώρες, όπως είναι η δική μας, αλλά και χώρες της κεντρικής και βόρειας Ευρώπης.

Το 2017, 200 άνθρωποι έχασαν τη ζωή τους από φυσικές καταστροφές στην Ε.Ε., αν η παγκόσμια κοινότητα δεν λάβει μέτρα, δεν συνεργαστεί, δεν βαδίσει με βάση τους στόχους της βιώσιμης ανάπτυξης του ΟΗΕ και δεν δεσμευτεί στις παγκόσμιες δεσμεύσεις που απορρέουν από την παγκόσμια συμφωνία για το κλίμα, και μιλώ για τη συνθήκη των Παρισίων και οι ευρωπαϊκές χώρες, όπως εμείς, δεν τηρήσουν τους ειδικούς στόχους που έχει θέσει η Ε.Ε., τα παραδείγματα δεν θα μπορούν να αντιστραφούν. Παράλληλα, αν δεν θωρακιστούν οι πόλεις, δεν προετοιμαστούν για την αντιμετώπιση ακραίων κλιματικών συμβάντων, δεν ληφθούν μέτρα και δεν υπάρχουν σχέδια προσαρμογής στις νέες κλιματικές συνθήκες, τα πράγματα θα είναι δύσκολα. Σημειώνω ότι η χώρα μας από το 2016, διαθέτει ήδη σχέδιο προσαρμογής στην κλιματική αλλαγή.

Ο ρόλος και η δράση της πολιτικής προστασίας για αντιμετώπιση εκτάκτων γεγονότων, απαιτούν σχεδιασμό και βασίζονται στο γνωστό τετράπτυχο, αναγνώριση κινδύνων –προετοιμασία, πρόληψη, μετριασμό επιπτώσεων, ετοιμότητα - αντιμετώπιση - αποκατάσταση. Είναι σημαντικά τα βήματα του Ευρωκοινοβουλίου και του Συμβουλίου της Ε.Ε. για την επίτευξη πολιτικής συμφωνίας σχετικά με την ενίσχυση της αντίδρασης, της Πολιτικής Προστασίας της Ε.Ε. σε φυσικές καταστροφές, Rescue. Πρέπει όμως να τονίσουμε ότι στον τομέα των φυσικών καταστροφών -κάτι που δεν είπα αρχικά- περιλαμβάνονται και οι σεισμοί και οι επιδημίες και τα τεχνολογικά ατυχήματα.

Οι προτάσεις που έχουν διατυπωθεί είναι σημαντικές και ιδιαίτερα η ενίσχυση μέτρων πρόληψης στο πλαίσιο διαχείρισης του κινδύνου, η ενίσχυση της συνοχής με άλλες καίριες πολιτικές Ε.Ε. στον τομέα προσαρμογής, πρόληψης και διαχείρισης καταστροφών.

Η ενίσχυση της συλλογικής ικανότητας της Ε.Ε. και των κρατών - μελών, ως προς την αντιμετώπιση των φυσικών καταστροφών, καθώς και η ευελιξία και η ενίσχυση της αποτελεσματικότητας, με μείωση της όποιας γραφειοκρατίας.

Όμως, δεν πρέπει να ξεχνάμε ότι είναι άκρως απαραίτητη η αλληλεγγύη των χωρών της Ε.Ε.. Η αλληλεγγύη αποτελεί θεμελιώδη αξία της Ενωμένης Ευρώπης από την ίδρυσή της και προσωπικά λέω ότι, δυστυχώς, τελευταία αρχίζει να κλονίζεται. Είναι αναγκαία η συνεργασία των χωρών του βορρά και του νότου και στον τομέα του Μηχανισμού Ευρωπαϊκής Πολιτικής Προστασίας, διότι, όπως προανέφερα, οι φυσικές καταστροφές, οι πλημμύρες και οι δασικές πυρκαγιές, έχουν παγκόσμια διάσταση πλέον και δεν κάνουν διάκριση μεταξύ των χωρών.

Ο κ. Στυλιανίδης έχει τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων):** Ευχαριστώ, κυρία Πρόεδρε.

Κύριε Υπουργέ, αγαπητοί συνάδελφοι, αν μου επιτρέπετε, μιας και με πολλούς από σας είχαμε βρεθεί σε πολλές δύσκολες κοινοβουλευτικές αποστολές, στην Ασία, στην Ευρωασιατική άσκηση και αλλού, έχοντας πάντα μια εξαιρετική συνεργασία, εγώ ως Κύπριος Βουλευτής και εσείς από το Ελληνικό Κοινοβούλιο.

Έχω τις καλύτερες μνήμες και σας ευχαριστώ πολύ.

Ευχαριστώ πολύ για την παρουσία σας και όπως είπα στον Πρόεδρο της Βουλής, είναι ιδιαίτερη τιμή για μένα που με δεχθήκατε πριν από τα Χριστούγεννα και είστε έτοιμοι να συζητήσουμε μαζί ένα τόσο σημαντικό και κρίσιμο θέμα για την Ενωμένη Ευρώπη..

Βέβαια, είναι διπλή τιμή για μένα να βρίσκομαι σήμερα στη Βουλή των Ελλήνων, ως Ευρωπαίος Επίτροπος και ως Έλληνας Κύπριος.

Όπως έχω τονίσει πάρα πολλές φορές, το θεωρώ καθήκον μου να έχουμε συνεχή και ειλικρινή διάλογο, ως Επίτροπος, με όλα τα εθνικά κοινοβούλια, πόσο μάλλον, βέβαια, με το Ελληνικό Κοινοβούλιο.

Πιστεύω ακράδαντα και αυτή είναι μια από τις σημαντικές δεσμεύσεις της Ευρωπαϊκής Επιτροπής, της Ομάδας Γιούνγκερ, όπως λέγεται, της πιο πολιτικής Επιτροπής, ότι πρέπει να έχουμε ένα ιδιαίτερο και συνεχή διάλογο με τα εθνικά κοινοβούλια, γιατί και από την κοινοβουλευτική μου εμπειρία ως Βουλευτής και Ευρωβουλευτής, ξέρω πάρα πολύ καλά ότι μόνο έτσι μπορούμε να χτίσουμε ισχυρές κοινωνίες και να πείσουμε ότι οι θεσμοί είναι κοντά στον πολίτη.

Διαφορετικά, δυστυχώς, θα επιβεβαιώσουμε κάποιες απόψεις ότι υπάρχει μια αποστασιοποίηση θεσμών και πολίτη, κάτι που ενισχύει, κατά βάση, τις λαϊκίστικες φωνές που, δυστυχώς, έχουν αποκτήσει ένα ειδικό ρόλο πλέον σε όλες τις ευρωπαϊκές χώρες.

Είμαι εδώ, όπως πολύ καλά ξέρετε, για να ανταλλάξουμε απόψεις για θέματα που αφορούν στην ασφάλεια και την προστασία των πολιτών, που έχει βάση την πολιτική προστασία. Αποφάσισα να έρθω αμέσως μετά την ουσιαστική αποδοχή του RescΕU, της κοινής μας προσπάθειας στην αντιμετώπιση των φυσικών καταστροφών.

Χθες έγινε η τελική πράξη της συμφωνίας των τριών θεσμών και πέρασε από το Κορεπέρ. Τη μια βδομάδα στο Στρασβούργο έγινε η τελική διαβούλευση, ο τελικός τρίλογος, όπως λέμε, μεταξύ της Ευρωπαϊκής Επιτροπής, του Ευρωπαϊκού Κοινοβουλίου και του Ευρωπαϊκού Συμβουλίου. Έτσι, αποφάσισα να έρθω στο Ελληνικό Κοινοβούλιο πρώτα, πριν από οποιοδήποτε άλλο κοινοβούλιο, για να παρουσιάσω το RescEU.

Νομίζω ότι είναι προφανείς οι λόγοι, γιατί ήλθα πρώτα στο Ελληνικό Κοινοβούλιο. Πρώτον, κανείς δεν αρνείται την ταυτότητά του και δεύτερον, θεωρώ, ότι η Ελλάδα είναι από τις πιο ευάλωτες χώρες σε φυσικές καταστροφές και θεωρώ, ότι μέσα από το “RESCEU” η Ελλάδα θα μπορεί να βοηθηθεί πάρα πολύ και ήθελα να έλθω πρώτα στο Ελληνικό Κοινοβούλιο να συζητήσουμε μαζί όλες αυτές τις νέες δυνατότητες που θα παρέχει το “RESCEU”σε όλα τα κράτη- μέλη της Ε.Ε..

Πολύ σωστά είπε η Πρόεδρος, ότι σε συνεντεύξεις μου τοποθετούμε ανοιχτά εναντίον της άποψης ότι η κλιματική αλλαγή είναι fake news. Ναι, το έχω κάνει πάρα πολλές φορές και σε συναντήσεις μου στην Ουάσιγκτον έχω δηλώσει ανοιχτά, ότι δεν μπορούμε να αρνούμαστε τα επιστημονικά δεδομένα.

Η κλιματική αλλαγή είναι εδώ, συμβαίνει τώρα και αν δεν πάρουμε μέτρα να την αντιμετωπίσουμε, όχι μόνο οι επιπτώσεις από τις φυσικές καταστροφές θα αυξηθούν, αλλά δυστυχώς θα μπούμε σε ένα φαύλο κύκλο. Και είναι γι’ αυτό που ως Ευρωπαίος πολίτης και ως Επίτροπος νιώθω ιδιαίτερη περηφάνεια γιατί η Ε.Ε. είναι ο παγκόσμιος θεσμός εκείνος, που υπηρετεί με τον πιο πειθαρχημένο και ακαριαίο τρόπο τις αποφάσεις, της Συνθήκης των Παρισίων. Ναι θα έλεγα ότι η Ε.Ε. καθοδηγεί δια του παραδείγματος

Προχθές ακόμη στο ….παρόλες τις διαφωνίες και πάλι η Ε.Ε. πρωτοστάτησε για να μπορέσει, να πείσει και να πιέσει να έχουμε τις σωστές αποφάσεις, σε ό,τι αφορά την κλιματική αλλαγή.

Χαρακτηριστικό παράδειγμα, βέβαια, που θα ήθελα να μοιραστώ μαζί σας και αποδεικνύει, ότι η Ε.Ε. υλοποιεί ριζοσπαστικές αποφάσεις, ακόμη καμιά φορά και εναντίον συμφερόντων συγκεκριμένων χωρών της Ε.Ε. είναι ο μεγάλος στόχος για μηδέν (0) εκπομπές διοξειδίου του άνθρακα μέχρι το 2050.

Και είναι ένα αντιπροσωπευτικό παράδειγμα, ότι η Ένωσή μας έχει την ικανότητα να παίρνει τόσο σημαντικές αποφάσεις, να καθοδηγεί δια του παραδείγματος ακόμα πολλές φορές και εις βάρος των συμφερόντων της. Επειδή όμως μιλάμε πλέον για το συμφέρον των πολιτών, μιλάμε πλέον για το συμφέρον της παγκόσμιας κοινότητας.

Ωστόσο, πέραν της κλιματικής αλλαγής υπάρχουν οι επείγουσες ανάγκες. Η αντιμετώπιση της κλιματικής αλλαγής είναι ένας στρατηγικός στόχος, όμως αυτή την περίοδο με τις επιπτώσεις και τις φυσιολογικές, τις συνηθισμένες φυσικές καταστροφές, τι κάνουμε; Το καλοκαίρι ζήσαμε όλοι τραγικές στιγμές στην Ελλάδα, χάθηκαν ζωές, καταστράφηκαν περιουσίες, καταστράφηκαν υποδομές.

Από το ίδιο βράδυ ήμουν εδώ, για να δούμε μαζί την κατάσταση, ενεργοποιήθηκε ο μηχανισμός στην παρούσα του μορφή, στην παρούσα του δομή που βασίζεται κατ' αποκλειστικότητα σε εθελοντική συνεισφορά των κρατών-μελών –θα το ξέρετε ως μέλη του Ελληνικού Κοινοβουλίου- ότι η αλληλεγγύη που υπεδείχθη από τα ευρωπαϊκά κράτη ήταν όντως πρωτόγνωρη, ήταν όλοι έτοιμοι να στείλουν αμέσως βοήθεια. Βέβαια, δεν υπήρξε ανάγκη, διότι ήδη δυστυχώς το φαινόμενο είχε ολοκληρώσει τον κύκλο θανάτου του, αλλά σας ομολογώ επειδή ήταν μια δύσκολη νύχτα και για μένα, αλλά και για τον Πρόεδρο της Επιτροπής Ζαν Κλοντ Γιούνκερ, παρόλο που είχαμε τις μεγάλες πυρκαγιές στη Σουηδία, ένα άλλο πρωτόγνωρο φαινόμενο λόγω της κλιματικής αλλαγής, εν τούτοις τα κράτη-μέλη έδειξαν μια εξαιρετική αλληλεγγύη σε ό,τι αφορά την Ελλάδα.

Θα έλεγα ότι ως Έλληνας ένιωσα ιδιαίτερη ικανοποίηση, γιατί στην προσπάθειά μου εκείνο το δύσκολο βράδυ να μιλήσω με τους Ευρωπαίους Υπουργούς Πολιτικής Προστασίας και Εσωτερικών δεν βρήκα ούτε έναν ο οποίος να μην είναι έτοιμος να βοηθήσει.

Το λέω γιατί καμιά φορά δεν λέμε τα θετικά πράγματα που αφορούν στην ευρωπαϊκή πολιτική, όμως υπάρχουν τρανά παραδείγματα.

Υπάρχουν, όμως, και παραδείγματα τα οποία πρέπει να ομολογήσουμε, ότι αποδεικνύουν τις αδυναμίες του παρόντος συστήματος, αποδεικνύουν τα προβλήματα που προκύπτουν, διότι το παρόν σύστημα βασιζόταν αποκλειστικά και μόνο στην εθελοντική συνεισφορά των κρατών – μελών και ένα από αυτά τα παραδείγματα είναι η Πορτογαλία το περασμένο Οκτώβριο, τον Οκτώβρη του 2007.

Εκεί για μένα ήταν μια ειλικρινά οδυνηρή εμπειρία, διότι όταν η Πορτογαλία ενεργοποίησε τον ευρωπαϊκό μηχανισμό πολιτικής προστασίας και είμαστε έτοιμοι να ζητήσουμε τη συνδρομή των κρατών - μελών, δυστυχώς, όχι διότι δεν ήθελαν - για να είμαστε ειλικρινείς - , αλλά επειδή αντιμετώπιζαν ανάλογα καιρικά φαινόμενα με την Πορτογαλία, ήταν ακριβώς κλιματική αλλαγή, δεν μπορέσαμε να στείλουμε βοήθεια στην Πορτογαλία εκείνη τη στιγμή.

Στείλαμε ένα ιταλικό αεροπλάνο μετά από δύο ημέρες και θα έλεγα, ότι το πρώτο αεροπλάνο που πήγε ήταν ένα Μαροκινό. Για μένα ήταν – θα το έλεγα σκληρά - ντροπή, γιατί δεν μπορέσαμε ως Ε.Ε. να βοηθήσουμε την Πορτογαλία εκείνη τη στιγμή και ήταν και ένας από τους λόγους που επιτάχυνα ως Ευρωπαίος Επίτροπος την πρότασή μου για την αναβάθμιση του ευρωπαϊκού μηχανισμού.

Ξεκίνησα αυτή την προσπάθεια με την ανάληψη της ευθύνης ως Ευρωπαίος Επίτροπος, έβλεπα τις δυσκολίες, ήταν πολλές δυσκολίες, έβλεπα τις αντιστάσεις, αλλά μετά την Πορτογαλία ήταν όντως κάτι που δεν αντέχαμε άλλο να μην επιμένουμε σε αυτή την πρόταση.

Με τη βοήθεια των συναδέλφων μου και του Προέδρου της Επιτροπής περάσαμε την πρόταση από την Ευρωπαϊκή Επιτροπή ομόφωνα - δεν είναι συνηθισμένο - και σήμερα είμαι στο πρώτο Εθνικό Κοινοβούλιο που παρουσιάζω αυτή τη θέση και ειλικρινά είναι μεγάλη μου τιμή, γιατί είδα ότι η Ε.Ε., τα κράτη - μέλη της Ένωσης μας είναι έτοιμα, όταν αντιληφθούν τη σημασία μιας τέτοιας πρότασης, παρόλο το κόστος και τις διαφορές στην αντίκρουση, εντούτοις είναι έτοιμοι να ξεπεράσουν παραδοσιακές απόψεις και δυσκολίες και να πάρουν τη μεγάλη απόφαση, ότι, ναι, πρέπει να αναβαθμίσουμε έναν τέτοιο μηχανισμό.

Κάποιοι – και ο συνάδελφός μου εδώ ο κ. Ζαχαρίας Γιακουμής - όταν ξεκινήσαμε, έλεγαν « Επίτροπε είναι ακατόρθωτο πού πας, πού μπαίνεις; Μπαίνεις σε φοβερά ναρκοπέδια. Πώς θα πείσεις; Τόσοι άλλοι προσπάθησαν και απέτυχαν».

Θα έλεγα, ότι και αυτό ακούγεται οξύμωρο, αλλά έτσι είναι η ζωή. Βοήθησαν πάρα πολύ οι πυρκαγιές στη Σουηδία και έπεισα, ότι η ευρωπαϊκή αλληλεγγύη είναι η μόνη λύση, γιατί θυμάμαι στη Σουηδία, στην πρώτη μου συνάντηση το Φεβρουάριο, παρουσιάζοντας το «Rescue» υπήρχαν πάρα πολλές επιφυλάξεις και δισταγμοί και βέβαια τα τραγικά γεγονότα στην Ελλάδα, στο Μάτι.

Τι είναι, λοιπόν, το RescEU;

Θα επικεντρωθώ, βέβαια, στα ουσιώδη χαρακτηριστικά και εάν έχετε οποιεσδήποτε απορίες είμαι έτοιμος να δώσω διευκρινίσεις πιο λεπτομερειακές.

Τα έχω συμπυκνώσει σε δέκα σημεία για ευκολότερη κατανόηση.

Το RescΕU είναι η ευρωπαϊκή απάντηση στην κλιματική αλλαγή και τις συνέπειές της και, κυρίως, στις αυξανόμενες φυσικές καταστροφές.

Κατά την άποψή μου, είναι η ευρωπαϊκή αλληλεγγύη στην πράξη.

Είναι το Definition της ευρωπαϊκής αλληλεγγύης.

Είναι η απόδειξη, ότι η Ε.Ε. ως θεσμός, ως σύνολο, μπορεί και θέλει να προστατεύει τους πολίτες της.

Δεύτερο σημείο, το RescEU συνιστά και εδώ είναι η μεγάλη αξία σε ό,τι αφορά τις διαβαθμίσεις, ένα τριτοβάθμιο επίπεδο πολιτικής προστασίας. Είναι επικουρικό βέβαια, ευέλικτο και συμπληρωματικό των δύο άλλων υπαρχόντων επιπέδων.

Στο πρώτο επίπεδο, όπως ξέρετε, βρίσκονται οι μηχανισμοί πολιτικής προστασίας των κρατών - μελών, π.χ. ο ελληνικός μηχανισμός πολιτικής προστασίας.

Στο δεύτερο επίπεδο, είναι ο υπάρχων μηχανισμός πολιτικής προστασίας που έχει τη σημερινή εθελοντική βάση.

Στο τρίτο επίπεδο είναι το RescEU.

Τρίτο σημείο, που θέλω να πω είναι ότι το RescEU και έγινε μια μεγάλη συζήτηση γι' αυτό το θέμα, αντιλαμβάνεστε τι είπα και πριν για το λεγόμενο subsidiarity, δεν θα υποκαταστήσει τις αρμόδιες εθνικές αρχές και δεν θα αφαιρέσει εθνικές αρμοδιότητες. Ήταν μια συζήτηση που είχα κυρίως με συναδέλφους από την Ολλανδία, από την Γερμανία, από την Αυστρία και η αυστριακή προεδρία είχε επιφυλάξεις σε ό,τι αφορά αυτό. Γνωρίζετε πολλοί από σας που έχετε εμπειρία στους ευρωπαϊκούς θεσμούς, πόσο σημαντικές είναι αυτές οι διαβουλεύσεις μέσα στα ευρωπαϊκά όργανα.

Το RescEU θα λειτουργεί ως ένας επιπλέον δείκτης προστασίας και σαν πολλαπλασιαστής των εθνικών δυνατοτήτων. Θα αναβαθμίσει τον υπάρχοντα μηχανισμό και ο μηχανισμός θα μπορεί να προσφέρει ακριβώς αυτά που λέμε exceptional cases, δηλαδή, η περίπτωση της Πορτογαλίας είναι το χαρακτηριστικό παράδειγμα. Εκείνη τη στιγμή, όπου ο Γάλλος υπουργός μου είπε «Χρήστο, είμαι έτοιμος να στείλω, αλλά όλα τα reports από το administration μου λένε ότι δεν μπορούν να πάνε εκτός Γαλλίας, αεροπλάνα και ελικόπτερα». Ακριβώς εκεί μπλόκαρε το σύστημα, διότι το σύστημα που έχουμε χτίστηκε για άλλες εποχές, σε άλλη βάση. Εκεί πρέπει να υπάρχει το RescEU που παρόλο τα εθνικά reports θα λένε, δεν μπορούμε να στείλουμε, θα υπάρχει το ευρωπαϊκό capacity για να συνδράμει, διότι τα κράτη-μέλη έχουν παρόμοιες καιρικές συνθήκες. Αυτή είναι η σημαντική αξία του RescEU.

Ένα άλλο, όμως, πάρα πολύ σημαντικό που αφορά σε μεγάλο βαθμό και την Ελλάδα και όλους μας και την ιδιαίτερη πατρίδα μου, την Κύπρο, επειδή είχαμε και εμείς ανάλογα θέματα, είναι ο δεύτερος βασικός πυλώνας του RescEU, που έχει άλλους δύο κύριους πυλώνες και είναι η πρόληψη και η ετοιμότητα.

Ο νέος μηχανισμός με τη βοήθεια και άλλων ευρωπαϊκών Ταμείων θα μπορεί να συνδράμει για να βοηθήσει τα κράτη - μέλη, ώστε να αυξήσουν τη δυνατότητα και τη δυνατότητα ετοιμότητας. Αυτό μπορεί να ξεκινήσει από αύξηση της εθελοντικής συνεισφοράς των μελών, των κοινωνιών.

Θα σας πω μια εμπειρία, π.χ. στη Βαυαρία υπάρχει ένας εθελοντικός μηχανισμός που μπορεί να ενεργοποιήσει 50.000 - 60.000 ανθρώπους σε μιάμιση με δύο ώρες.

Θα ήθελα προσωπικά, διότι το είδα στην πράξη, να δω αυτό να συμβαίνει σε όλες τις ευρωπαϊκές χώρες, για να μην λέει κάποιος ότι «εμείς οι νότιοι δεν είμαστε πειθαρχημένοι». Μπορούμε να είμαστε πειθαρχημένοι και μπορούμε να δώσουμε την εικόνα, ότι έχουμε σημαντική εθελοντική συνεισφορά των πολιτών μας. Αυτό που θέλουμε είναι οργάνωση. Εκεί αυτό που υπάρχει είναι οργάνωση, γι' αυτό είναι έτοιμοι να την ενεργοποιήσουν σε μιάμιση - δύο ώρες. Δεν ξέρω -καμιά φορά, αλλά μιλάω ανοιχτά, θέλω να είμαι ειλικρινής-, μπορούμε σε μιάμιση - δύο ώρες να ενεργοποιήσουμε κανονικό στρατό; Εκεί έχουν τη δυνατότητα να ενεργοποιήσουν στη βάση της εθελοντικής συμμετοχής.

Ένα πέμπτο σημείο που θέλω να τονίσω, διότι έγινε κι εδώ μια μεγάλη συζήτηση και πολλοί έλεγαν ότι «καλά, Επίτροπε, θα κεντροποιήσεις το σύστημα; Θα μαζέψεις τα πάντα στις Βρυξέλλες;».

Πολύ σωστά υπάρχει μια ευαισθησία, ότι η γραφειοκρατία στις Βρυξέλλες θέλει να μαζέψει όλες τις εξουσίες κοντά της.

Εγώ ήμουν από την αρχή - πολλοί με ξέρετε - ότι είμαι υπέρ της αποκέντρωσης. Προς Θεού δεν υπήρχε ποτέ καμία τέτοια πρόθεση, ότι θα παίρναμε αρμοδιότητες από τα κράτη - μέλη στις Βρυξέλλες ή θα συγκεντρώναμε αυτές τις νέες επιχειρησιακές δυνατότητες στις Βρυξέλλες.

Αυτό θα ήταν εντελώς ανόητο και θα αύξανε και το κόστος και σε καμιά περίπτωση δεν πιστεύω ότι χρειαζόμαστε κάτι τέτοιο στις Βρυξέλλες. Αυτό που χρειαζόμαστε, είναι τα νέα επιχειρησιακά μέσα που θα ανήκουν “RescEU”, θα πρέπει να βρίσκονται πάρα πολύ κοντά στις καταστροφές, στις ενδεχόμενες καταστροφές, στις προβλεπόμενες καταστροφές. Δεν θα είναι στις Βρυξέλλες, θα είναι στην Ελλάδα, θα είναι στην Ιταλία, θα είναι στη Σουηδία, θα είναι στην Πορτογαλία, θα είναι στην Κύπρο, αλλά δεν θα είναι στις Βρυξέλλες.

Απλώς στις Βρυξέλλες το παρόν επιχειρησιακό κέντρο, πολλοί από εσάς πρέπει να το έχετε επισκεφτεί, το λεγόμενο ERCC, emergency center, που είναι ένα εξαιρετικό κέντρο, θα έχει καλύτερες συντονιστικές δυνατότητες. Και κάτι που μπορεί να σας δημιουργήσει απορία, είναι ότι τα νέα επιχειρησιακά μέσα θα ανήκουν στα κράτη - μέλη, θα ανήκουν σ' αυτό που λέμε «natural capacity». Απλώς το RescEU θα έχει τη δυνατότητα αυτά τα μέσα που θα ανήκουν ταυτόχρονα και στο RescEU, θα δίνει την εντολή στην κρίσιμη στιγμή που θα πάνε. Δεν θα είναι μόνο θέμα εθνικής αρμοδιότητας, θα είναι σε συνεννόηση με τους Υπουργούς, με τις εθνικές αρχές.

Έκτο σημείο και θέλω να μείνω σε αυτό το θέμα που λέμε πρόληψη, εξαιτίας και της ιατρικής μου ιδιότητας, εμείς λέμε πάντα ότι η πρόληψη είναι καλύτερη από τη θεραπεία. Ειδικά σε αυτές τις περιπτώσεις και σε επίπεδο κόστους, είναι όντως πολύ καλύτερη από τη θεραπεία και σ' αυτή την περίπτωση δεν αρκεί μόνο η ευρωπαϊκή αλληλεγγύη.

Και σας λέω με όλη την ειλικρίνεια όσα και να αγοράσουμε αεροπλάνα, όσα και ελικόπτερα και αν αγοράσουμε, ό,τι και αν κάνουμε, εάν δεν υπάρχει πρόληψη θα αποτύχουμε. Και γι' αυτό, επειδή πιστεύουμε στην πρόληψη και στην ετοιμότητα και επειδή η πρόληψη και η ετοιμότητα πάντα στηρίζονται στη γνώση και στην πληροφόρηση, δημιουργούμε μέσα από το RescEU ένα εξαιρετικό νέο μηχανισμό το λεγόμενο «civil protection knowledge network». Είναι μια καινοτομία και είναι ένα δίχτυ ανταλλαγής γνώσεων και πληροφοριών μεταξύ των μελών της Ε.Ε., των εθνικών φορέων πολιτικής προστασίας και μόνο έτσι μέσα από αυτό το knowledge network θα μπορέσουμε από κοινού να αντιμετωπίσουμε.

Και είναι πολύ σημαντικό οι ελληνικές αρχές να δώσουν τον καλύτερό τους εαυτό, γιατί πρώτον θα πάρουν πληροφόρηση, θα πάρουν γνώση, αλλά και θα δώσουν. Και από την εμπειρία μου σας λέω ότι οι Έλληνες πυροσβέστες είναι από τους καλύτερους στον κόσμο. Έχουν ιδιαίτερες εμπειρίες, όπως και οι Κύπριοι βέβαια, να μην υποτιμήσω τη δική μου πατρίδα. Ξέρετε, το γνωστό ότι στην Κύπρο ανάβουμε πυρκαγιές για να σβήσουμε πυρκαγιές. Το έχετε ακούσει αυτό; Εντάξει, εσείς έχετε άλλες νομοθεσίες από το Σύνταγμα, αλλά εμείς το κάνουμε. Ανάβουμε πυρκαγιές, για να σβήσουμε πυρκαγιές.

Ένατο σημείο. Η Ευρωπαϊκή Ένωση θα συμμετέχει με ένα προϋπολογισμό 160 εκατομμυρίων ετησίως τα επόμενα δύο χρόνια. Εδώ γίνεται μεγάλη συζήτηση για το budget όπως πάντα, ποιος θα βάλει τα λεφτά, εάν θα είναι fresh money. Σας λέω ότι τις τελευταίες δυστυχώς ημέρες δεν κοιμήθηκα εξαιτίας αυτής της συζήτησης για το budget. Τελικά τα καταφέραμε, πείσαμε και θα χρηματοδοτηθεί με 160 εκατ. τα επόμενα δύο χρόνια και για το νέο MFF, το νέο εξαετές πρόγραμμα, θα είμαστε στα 1,6 δισ., που σημαίνει ότι αυξάνεται. Μέχρι τώρα ο μηχανισμός που έχουμε είχε μόνο προϋπολογισμού 50 εκατ.. Τίποτα, να είμαστε ειλικρινείς. Όταν οι Ηνωμένες πολιτείες για ανάλογο μηχανισμό με όλα τα προβλήματα που έχουν στην Καλιφόρνια και όλα τα προβλήματα που έχουν στο Τέξας έχουν πάνω από 7 δις.

Εμείς είμαστε 500 εκατ., οι Αμερικανοί είναι 280 με 300 εκατ.. Αυτό σημαίνει πως στο θέμα της χρηματοδότησης έχουμε καλύτερους όρους. Τα κράτη - μέλη μας είναι πολύ πιο καλά προετοιμασμένα από τα αμερικανικά στινκς.

Το δέκατο που θέλω να τονίσω είναι ότι, είναι αυτονόητο ότι το “RescEU” θα αναπτύσσεται σταδιακά. Γι' αυτό, προτεραιότητα έχουν οι πυρκαγιές και ήταν μεγάλη παραχώρηση του βορρά προς το νότο. Για να είμαστε ειλικρινείς είναι πιο πολλές οι πυρκαγιές στο νότο και δέχτηκαν να ξεκινήσουμε από τις πυρκαγιές. Η νομοθεσία, όπως περνά τώρα, θεωρεί ότι το πρώτο μεγάλο βήμα είναι οι πυρκαγιές. Θα ξεκινήσουμε με τη δημιουργία στόλου πυροσβεστικών μέσων, κυρίως ελικοπτέρων και αεροπλάνων. Στη συνέχεια βέβαια και αυτή είναι η δική μου φιλοδοξία, εάν έχω τη δυνατότητα να παραμείνω και σε δεύτερη θητεία Επίτροπος και έχω μια σχέση με αυτό το πράγμα, επιμένω ότι θα πρέπει να επεκταθούμε σε άλλους τομείς. Κυρίως, στο ιατρικό πεδίο. Εδώ παρακαλώ να μην έχουμε χρονικό όριο, διότι συζητούμε με την Ελληνική Βουλή και νομίζω ότι εδώ, έχουμε όλοι μία συνυπευθυνότητα. Από την εμπειρία μου ως συντονιστής για την κρίση του Έμπολα, σας λέω ότι η Ευρώπη είναι ευάλωτη στα θέματα επιδημιών. Όσοι διατελέσατε Υπουργοί Υγείας τα ξέρετε. Ακόμα και μεγάλες ευρωπαϊκές χώρες έχουν μεγάλες ελλείψεις. Η δική μου αγωνία είναι ότι, εάν, για οποιονδήποτε λόγο, αντιμετωπίσουμε ταυτόχρονα, μια σοβαρή επιδημία απέξω, Έμπολα, μεγάλα βιομηχανικά ατυχήματα και ταυτόχρονα, κάποιες τρομοκρατικές ενέργειες, όπως είμαστε τώρα, δεν είμαι σίγουρος αν θα τα καταφέρουμε. Χρειάζεται επειγόντως, να αναβαθμίσουμε τα θέματα αυτά στην Ευρώπη.

Θα σας πω κάτι. Το λεγόμενο EMΤ3, δηλαδή το πιο ψηλό επίπεδο, το μονμπάι χόσπιταλ, που υπάρχει με την αναγνώριση του Παγκόσμιου Οργανισμού Υγείας, δυστυχώς, σε αυτό το επίπεδο, δεν έχουμε στην Ευρώπη. Έχουν οι Ισραηλίτες και οι Κινέζοι. Για μένα, σας το λέω ειλικρινά, το είπα και στο Συμβούλιο, το είπα και σε συναντήσεις με Πρωθυπουργούς, ότι είναι ντροπή η Ευρώπη να μην έχει EMΤ3. Δεν γίνεται, δεν μπορούμε να συνεχίσουμε έτσι. Ξέρουμε όλοι, ότι κανένα κράτος - μέλος από μόνο του δεν μπορεί να το κάνει. Το κόστος είναι εξαιρετικά μεγάλο. Και αυτό είναι η πεμπτουσία, αυτό που λέμε economies of scales, οικονομία κλίμακας. Μόνο όλοι μαζί μπορούμε να κάνουμε αυτό το πράγμα. Και εδώ, είναι η αξία της Ε.Ε..

Νομίζω, ότι δεν χρειάζεται να πω περισσότερα. Απλώς θα τελειώσω και θα τονίσω ότι οι φυσικές καταστροφές δεν γνωρίζουν φυσικά σύνορα, δεν αποτελούν μόνο εθνική πρόκληση. Αποτελούν ευρωπαϊκή πρόκληση, αποτελούν παγκόσμια πρόκληση και χρειάζονται ευρωπαϊκή απάντηση. Είμαι έτοιμος να απαντήσω σε ερωτήσεις και να δώσω διευκρινίσεις, για οτιδήποτε θέλετε.

Ευχαριστώ πολύ που με ακούσατε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Ευχαριστούμε τον κ. Επίτροπο.

Τον λόγο έχει η Υπουργός Προστασίας του Πολίτη, κυρία Όλγα Γεροβασίλη.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κυρίες και κύριοι, έχω την χαρά και την τιμή να καλωσορίσω πρώτη τον κ. Στυλιανίδη, τον Επίτροπο και να ευχηθώ καλή δύναμη, σε όλα όσα κάνετε, αλλά και να σας συγχαρώ για την μεγάλη προσπάθεια που καταβάλλετε για να ενισχύσετε και να προωθήσετε τόσο σημαντικά ζητήματα. Επίσης, να σας ευχαριστήσω για την εξαιρετική συνεργασία που είχαμε μέχρι σήμερα, αλλά θα έχουμε και στο μέλλον.

Έχει γίνει κοινή συνείδηση, ότι οι φυσικές καταστροφές δεν μπορούν πια να αντιμετωπιστούν με παραδοσιακούς τρόπους και πως χρειάζεται ένας συνολικό στρατηγικός σχεδιασμός σε ολόκληρο τον ευρωπαϊκό χώρο.

Οι εμπειρίες των τελευταίων ετών και όσον αφορά τις πλημύρες και τις πυρκαγιές και τους σεισμούς που έπληξαν και την χώρα μας, αλλά κ αι άλλες χώρες, δεν μπορεί πια να αντιμετωπιστούν με κατά μόνας οργάνωση. Οι απώλειες σε ανθρώπινες ζωές δεν πρέπει να επαναληφθούν και φυσικά δεν μπορεί να συνεχιστεί και η απώλεια σε οικονομικούς πόρους που είναι τεράστια, όταν δεν επενδύουμε σωστά ούτως ώστε οι οικονομικοί πόροι να φέρουν και τα αναμενόμενα αποτελέσματα.

Η Ευρωπαϊκή Επιτροπή έχει αντιληφθεί ότι απαιτείται ένας συνολικός σχεδιασμός στον ευρωπαϊκό χώρο και συμπεριλαμβάνονται βεβαίως και κάποιες χώρες εκτός ΕΕ. Έχετε πει κύριε Στυλιανίδη ότι δεν αρκεί ούτε η ηθική συμπαράσταση ούτε τα συλλυπητήρια και ότι η οργάνωση που απαιτείται και ιδιαίτερα το κομμάτι, όπως τονίσατε της πρόληψης, θα συμφωνήσω απολύτως μαζί σας, είμαι επίσης γιατρός όπως ξέρετε και η λογική είναι αυτή, ότι η πρόληψη είναι το 80% της αποτελεσματικής παρέμβασης.

Το rescue είναι το νέο ευρωπαϊκό σύστημα για την αντιμετώπιση των φυσικών καταστροφών. Να χαιρετίσω και να συγχαρώ για την χθεσινή ομόφωνη απόφαση. Ένας ευρωπαϊκός στρατηγικός σχεδιασμός ο οποίος κουμπώνει τα εθνικά σχέδια, στα εθνικά συστήματα αντιμετώπισης των φυσικών καταστροφών.

Οι άξονες είναι αλληλεγγύη, πρόληψη, ταχύτητα, παρέμβαση και σημαίνει ότι όλα τα μέσα που διατίθενται είναι όλα ενταγμένα σε ένα οργανωμένο στρατηγικό σχέδιο. Βεβαίως, όλες οι χώρες οφείλουν να ετοιμάσουν το δικό τους σχέδιο. Από την πλευρά μας λοιπόν έχουμε ήδη επεξεργαστεί το σχέδιο, όπως ξέρετε και σας ενημερώνουμε συνεχώς για την ίδρυση της εθνικής Αρχής Πολιτικής Προστασίας, η οποία έχει ανακοινωθεί εδώ και μερικούς μήνες. Η νέα αυτή Αρχή υιοθετεί ένα σύγχρονο μοντέλο διαχείρισης εκτάκτων αναγκών στα πρότυπα βεβαίως των διεθνών καλών πρακτικών με αξιοποίηση των υφιστάμενων δομών, αλλά και τις δυνατότητες του Υπουργείου Πολιτικής Προστασίας στους τομείς έρευνας και εκπαίδευσης που παρέχονται από το Κέντρο Μελετών Ασφάλειας του Υπουργείου. Η προσέγγιση και σε αυτό το σχέδιο είναι ολιστική, δηλαδή είναι από την φάση της πρόληψης μέχρι την φάση της αποκατάστασης ενιαία για όλες τις κατηγορίες κινδύνων, ανεξάρτητα από το μέγεθος και την ένταση των καταστάσεων της έκτακτης ανάγκης.

Αυτό το σχέδιο, το θεσμικό κομμάτι βρίσκεται στο τελικό στάδιο. Πιστεύω ότι στις αρχές του χρόνου θα είναι στο δημόσιο διάλογο, στην δημόσια διαβούλευση. Είναι ένα σχέδιο εξαρχής, ένα σχέδιο που καταργεί ό,τι ξέραμε μέχρι σήμερα. Όπως ξέρετε, έχουμε ένα δαιδαλώδες τοπίο στα ζητήματα αυτά, με αρμοδιότητες που επιπλέκονται, αλληλεπικαλύπτονται, οι οποίες δεν καθορίζονται ακριβώς. Αυτό λοιπόν όλο δεν διορθώνεται και γι’ αυτό η απόφαση είναι κατάργηση και εξαρχής, σε ένα διάλογο που θα είναι ευρύς, όπως αντιλαμβάνεστε, και θα έχουμε τη δυνατότητα να συζητήσουμε και τα μεγάλα προβλήματα και τις λεπτομέρειες όλου αυτού που θα είναι εκτιμώ στις αρχές του Ιανουαρίου. Έτσι δεν είναι, κύριε Ταφύλλη;

**ΙΩΑΝΝΗΣ ΤΑΦΥΛΛΗΣ (Γενικός Γραμματέας του Υπουργείου Προστασίας του Πολίτη):** Στο πρώτο δεκαήμερο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Το κάνω αυτό για να δεσμεύεται ο κ. Ταφύλλης, γιατί πρέπει η καινούργια αντιπυρική περίοδος να βρει τη χώρα θωρακισμένη. Με αυτά να σας ευχαριστήσω, να σας καλωσορίσω για ακόμα μια φορά. Η συνεργασία που είχαμε μέχρι τώρα είναι εξαιρετική και νομίζω ότι με τις προσπάθειες τις δικές σας και την συμβολή τη δική μας όπου χρειάζεται και αυτά να γίνουν και εγκαίρως. Διότι όπως είπα ήταν ένας δύσκολος διάλογος ειδικά στο κομμάτι των budget αλλά όχι μόνο σε αυτό. Ήταν δύσκολος διάλογος, τώρα, όμως, που φθάσαμε σε αυτό το αποτέλεσμα, νομίζω ότι θα πρέπει γρήγορα να ενεργοποιηθεί, για να μπορέσουμε να είμαστε έτοιμοι όσο το δυνατόν νωρίτερα. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Ταφύλλης.

**ΙΩΑΝΝΗΣ ΤΑΦΥΛΛΗΣ (Γενικός Γραμματέας του Υπουργείου Προστασίας του Πολίτη):** Αυτά ήταν τα ζητήματα που έπρεπε να αντιμετωπίσουμε με το προηγούμενο θεσμικό πλαίσιο, ότι είχανε προβλέψεις χωρίς να μας δίνουν απαντήσεις στο πως αυτές οι προβλέψεις θα γίνουν πράξη. Μια άλλη σημαντική πρόκληση που έχουμε να αντιμετωπίσουμε είναι η διασύνδεση του μηχανισμού πολιτικής προστασίας στην επιστημονική κοινότητα. Δεν είναι πλέον θέμα ούτε της Πυροσβεστικής ούτε των άλλων φορέων που έχουν την αρμοδιότητα αντιμετώπισης εκτάκτων αναγκών στο να πορευτούν από μόνοι τους.

Η σύγχρονη αντίληψη απαιτεί συνέργειες πολύ σημαντικές ιδιαίτερα από την επιστημονική κοινότητα, απαιτείται εκπαίδευση και πιστοποίηση όλων των ανταποκριτών, όλων των ανθρώπων που εμπλέκονται σε κρίσιμους ρόλους πολιτικής προστασίας, και απαιτείται και μια φρέσκια ματιά στον εθελοντισμό. Ένα ιδιαίτερα ξεχασμένο ζήτημα στη χώρα μας. Σε άλλες χώρες οι εθελοντές αποτελούν μια πολύ ισχυρή συνιστώσα του συστήματος διαχείρισης εκτάκτων αναγκών, εμείς δυστυχώς χαθήκαμε σε γραφειοκρατικές συμπληγάδες.

Το νέο πλέον μοντέλο για την διαχείριση εκτάκτων αναγκών στη χώρα, από την αρχή του χρόνου θα κατατεθεί στο δημόσιο διάλογο. Το στοίχημα δεν είναι το να υπάρξει ένας καλός ή ένας έξυπνος νόμος. Το στοίχημα είναι να δούμε με ποιόν τρόπο θα στήσουμε ένα αποτελεσματικό μοντέλο το οποίο θα κινητοποιεί το σύνολο του δυναμικού της χώρας, γιατί στην πολιτική προστασία δεν εμπλέκεται μόνο η κεντρική διοίκηση αλλά και οι Περιφέρειες, οι Δήμοι, εθελοντές μέχρι και πολίτες ατομικά.

Αυτά θα πω και κύριε Επίτροπε, επιτρέψτε μου να σας ευχαριστήσω για άλλη μια φορά. Περιμέναμε με ανυπομονησία την τελική κατάληξη για το RescEU και είναι βέβαιο ότι από την αρχή της χρονιάς θα έχουμε να πούμε περισσότερα και να δούμε με ποιο τρόπο η χώρα θα συμβάλει στο κοινό ευρωπαϊκό καλάθι με μέσα.

Στο σημείο αυτό έγινε η β ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι βουλευτές κ.κ. Αθανασίου Νάσος, Βράντζα Παναγιώτα, Θεοφύλακτος Ιωάννης, Καββαδία Αννέτα, Κωνσταντινέας Πέτρος, Μουμουλίδης Θέμης, Ξυδάκης Νικόλαος, Πάντζας Γιώργος, Παπαδόπουλος Σάκης, Παπαδόπουλος Χριστόφορος, Σαρακιώτης Ιωάννης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Κέλλας Χρήστος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Κατσώτης Χρήστος, Κατσίκης Κωνσταντίνος, Ψαριανός Γρηγόρης και Σαρίδης Ιωάννης.

Από τη Διαρκή Επιτροπή **Δημόσιας Διοίκησης, Δημόσιας Τάξης και Δικαιοσύνης** παρόντες ήταν οι βουλευτές κ.κ Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μεγαλοοικονόμου Θεοδώρα, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Γεννιά Γεωργία, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Τσιάρας Κωνσταντίνος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαγός Ιωάννης, Τάσσος Σταύρος, Βαρδαλής Αθανάσιος, Δελής Ιωάννης και Δανέλλης Σπυρίδων.

Από τη Διαρκή Επιτροπή Παραγωγής και Εμπορίου παρόντες ήταν οι βουλευτές κ.κ Αποστόλου Ευάγγελος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Λιβανίου Ζωή, Καραναστάσης Απόστολος, Καφαντάρη Χαρά, Κουρουμπλής Παναγιώτης, Μπαξεβανάκης Δημήτρης, Παπαδόπουλος Νικόλαος, Αυλωνίτου Ελένη, Ριζούλης Ανδρέας, Συρμαλένιος Νικόλαος Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Πλακιωτάκης Ιωάννης, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Σαχινίδης Ιωάννης, Αμυράς Γεώργιος, Γεωργιάδης Μάριος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει η κυρία Θεοπεφτάτου.

**ΑΦΡΟΔΙΤΗ ΘΕΟΠΕΦΤΑΤΟΥ (Εισηγήτρια του ΣΥΡΙΖΑ):** Κυρίες και κύριοι συνάδελφοι, κυρία Υπουργέ, κύριε Γενικέ, καλωσορίζουμε τον Ευρωπαίο Επίτροπο τον κύριο Στυλιανίδη, και ευχαριστούμε θερμά για την τιμή να ξεκινήσει αυτή τη συζήτηση και αυτό το διάλογο από τη χώρα μας, προκειμένου να αναβαθμιστεί ο ευρωπαϊκός μηχανισμός πολιτικής προστασίας.

Ξέρετε κυρίες και κύριοι συνάδελφοι, οι όροι και η κλιματική αλλαγή το φαινόμενο του θερμοκηπίου και οι εκπομπές διοξειδίου του άνθρακα, δεν αφορούν κάποιους γραφικούς που εδώ και μερικές δεκαετίες επεσήμαναν αυτούς του κινδύνους που σήμερα ζούμε. Πραγματικά, είμαστε ιδιαίτερα ευάλωτοι και τα κράτη-μέλη της Ε.Ε. και η χώρα μας ιδιαίτερα.

Θα ήθελα να επισημάνω κάποια θέματα γιατί είχα χειριστεί σχέδια έκτακτης ανάγκης στη καριέρα μου και θα ήθελα και εγώ να συμβάλω σε αυτό το διάλογο. Κύριε Επίτροπε, κατάγομαι από την Κεφαλονιά είναι η πλέον σεισμογενής περιοχή της ευρωασιατικής πλάκας, ξεπερνάει δηλαδή τα όρια της Ε.Ε.. Τελευταία, το 2014, είχαμε καταστρεπτικούς σεισμούς χωρίς καμία κατάρρευση, χωρίς ούτε καν ένα τραυματία. Τα ίδια χαρακτηριστικά αυτού του σεισμού του 2014 ήταν το 2016 στο Αματρίτσε της Ιταλίας που δυστυχώς είχαμε 290 νεκρούς και 2/3 κατάρρευση των κτιρίων της περιοχής.

Άρα, θέλω να πω με αυτό, ότι δεν είναι κάτι ακατόρθωτο να προσπαθήσουμε να κάνουμε ένα μηχανισμό πολιτικής προστασίας ουσιαστικής και σε εθνικό αλλά και σε ευρωπαϊκό επίπεδο. Η πρώτη παρατήρηση είναι ότι, όταν μιλάμε για μηχανισμό πολιτικής προστασίας αναφερόμαστε σε πράξεις άμυνας. Δηλαδή όλα τα σχέδια διαχείρισης, ο «Ξενοκράτης ας πούμε που διαχειριζόμουν εγώ, είχε να κάνει με το τι κάνουμε μετά την εξέλιξη του φαινομένου.

Είναι πάρα πολύ σημαντικό αυτά τα σχέδια διαχείρισης με κάποιο τρόπο να περιγράφουν αρμοδιότητες Υπουργείων και νομοθεσίες, για την πρόληψη σε έργα υποδομής και σε δημόσια κτίρια. Είχαμε προχωρήσει για παράδειγμα σε προσεισμικό έλεγχο σε όλα τα σχολεία. Ξέρετε, δεν είναι μόνο το στατικό μέρος ενός κτιρίου, υπάρχουν και δευτερεύοντες λόγοι που αποτελούν κίνδυνο για τα παιδιά εν προκειμένω η για κάποιο δημόσιο κτίριο, για χώρο συνάθροισης κοινού και αυτές κάθε αυτές τις κατοικίες.

Βεβαίως για σας που είσαστε και εσείς και η κ. Υπουργός γιατροί, είναι η πρόληψη ακριβώς έτσι, ακριβώς κατά αναλογία και οικονομικά παλιότερα είχε υπολογιστεί περίπου ότι η πρόληψη σε σχέση με την αντιμετώπιση να είναι 1 προς 7. Δεν ξέρω τώρα, αλλά καταλαβαίνουμε ότι οι συνέπειες των καταστροφών, οι συνέπειες αυτών των κρίσεων κοστίζουν δυστυχώς σε ανθρώπινες ζωές, καταστρέφονται περιουσίες, υποδομές, επιπτώσεις στο περιβάλλον, στην οικονομία και στην πολιτιστική μας κληρονομιά.

Η σημερινή διάρθρωση και λειτουργία του μηχανισμού πολιτικής προστασίας, επηρεάζει την αντίδραση του και για να μπορέσει πολύ σωστά να λειτουργήσει, κρίνονται ιδιαίτερα σημαντικές αυτές οι προτάσεις για το ρέσκιου. Πιθανές αδυναμίες που θα προκύψουν είναι ότι εστιάζονται στο γεγονός ότι μέχρι σήμερα, στηριζόμαστε στην εθελοντική συνεισφορά των κρατών με μονάδες πολιτικής προστασίας και εξίσου σημαντική είναι και η ετοιμότητα του μηχανισμού αυτού με την ανάπτυξη εκπαιδευτικών ασκήσεων, ανταλλαγή εμπειρογνωμόνων, καταγραφή πληροφοριών, αξιοποίηση της σύγχρονης τεχνολογίας.

Ήθελα να πω ένα πάρα πολύ ζωντανό παράδειγμα κ. Επίτροπε. Σε μια πολύ μικρή περιοχή του νησιού μου, της Κεφαλονιάς, υπάρχει μια πάρα πολύ δραστήρια εθελοντική ομάδα προστασίας, έχουν επεξεργαστεί μόνοι τους με δικά τους έξοδα ένα πάρα πολύ ωραίο σύστημα από κάμερες στην περιοχή και σε περιπτώσεις που έχουμε δυνατούς ανέμους κ.λπ., η επιφυλακή τους, συνίσταται στην παρακολούθηση όλης της περιοχής μέσα από κάμερες. Είναι πάρα πολύ σημαντικό με δικά τους και λίγα έξοδα σχετικά και είναι πάρα πολύ αποτελεσματικό, γιατί οι ίδιοι ξέρουν πού οδηγεί η συγκεκριμένη οδός και γνωρίζουν πάρα πολύ καλά και είναι πάρα πολύ σημαντικό αυτό που είπε ο Γενικός Γραμματέας, να συμβάλουν οι εθελοντικές ομάδες και οι πολίτες σε αυτό το σχέδιο.

Πολύ σωστή η παρατήρησή σας, ότι αυτός ο μηχανισμός δεν θα πρέπει να είναι σε ένα κεντρικό χώρο, ένα συντονιστικό κέντρο, στις Βρυξέλλες ή κάπου αλλού, αλλά θα πρέπει τουλάχιστον σε πρώτη φάση σε περιοχές που ήδη έχει επισημανθεί ο κίνδυνος. Να έχουν δηλαδή διακτινιστεί περιφερειακά και όπως πολύ ωραία είπατε, ότι δεν περιμέναμε πυρκαγιές στη Σουηδία αλλά συνέβησαν. Θα συμβαίνουν αυτά τα φαινόμενα δυστυχώς και πρέπει και για αυτά τα τελείως απρόβλεπτα, αλλά ήδη πολλά είναι προβλέψιμα αυτή τη στιγμή. Δηλαδή ξέρουμε ότι οι σεισμοί θα γίνονται Ελλάδα και Ιταλία κυρίως.

Θα πρέπει να υπάρχει ένα συντονιστικό κέντρο, γιατί αυτό για να ανταποκριθεί τουλάχιστον στα κράτη- μέλη, θα θέλει δύο μέρες υπολογίζω με τους ρυθμούς που έχουμε και αυτό θα πρέπει να παρακολουθεί το εθνικό σχέδιο που υπάρχει και σε επίπεδο ΟΤΑ. Εγώ θα έλεγα Α΄ βαθμού και Β΄, δηλαδή επίπεδο ΟΤΑ και Περιφέρειας να παρακολουθεί ούτως ώστε να μπορέσουν να συντονίζονται, δηλαδή τι κάνω εγώ τι κάνεις εσύ.

Το πρόβλημα, όταν προκύψει έκτακτη ανάγκη, είναι το θέμα του συντονισμού. Αυτό πετυχαίνεται, κυρίως με τις ασκήσεις ετοιμότητας πάνω σε πραγματικά γεγονότα, την επικαιροποίηση των σχεδίων οπωσδήποτε. Επίσης, πρέπει όλοι οι εμπλεκόμενοι να είναι προετοιμασμένοι και να ξέρουν ακριβώς τις αρμοδιότητες έχουν.

Θα κάνω μια δεύτερη παρατήρηση για αυτό το μηχανισμό πολιτικής προστασίας. Όπως είπα, θα πρέπει να υπάρχει άμεση συνεργασία με τους ΟΤΑ α’ και β’ βαθμού για να παρακολουθεί τα δικά τους σχέδια. Έχω και κάποιες ερωτήσεις. Εάν έχουμε κράτη, που δεν επιθυμούν, γιατί ενδεχομένως μέχρι τώρα δεν τους έχει χτυπήσει την πόρτα κάποια κρίση ή έχουν τους δικούς τους λόγους, τι κάνει αυτός ο μηχανισμός; Θα μπορεί να πηγαίνει και εκτός κρατών μελών; Δηλαδή, σε σεισμούς στην Ιαπωνία ή κάπου αλλού;

Τέλος, κύριε Επίτροπε, ήταν σημαντική η συμβολή του ταμείου αλληλεγγύης, παρ’ όλους τους πενιχρούς πόρους του, αλλά υπάρχει μια λογική ότι «εγώ θα σας αποζημιώσω μόνο για αυτά τα πράγματα, που έχετε φέρει στην προτέρα τους κατάσταση». Όμως, για παράδειγμα, όταν έχουμε ένα σεισμό και μια κατάρρευση ενός έργου οδοποιίας, η προτέρα κατάσταση μπορεί να ήταν λάθος ή δεν αναγνωρίζει κάποιες μεταλλικές αίθουσες στα σχολεία. Θέλω να πω δηλαδή, ότι η λογική του «θα μου φέρετε μόνο αυτά που έχετε αποκαταστήσει όπως ήταν στην προτέρα κατάσταση» είναι λάθος και κυρίως, σε θέματα σεισμών.

Σας ευχαριστούμε θερμά και είμαστε στη διάθεσή σας για να συμβάλουμε σε αυτό το διάλογο.

**ΧΑΡΑ ΚΑΦΑΝΤΑΡΗ(Προεδρεύουσα των Επιτροπών):** Τον λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ (Εισηγητής της Νέας Δημοκρατίας):** Αγαπητέ κύριε Επίτροπε, σας καλωσορίζουμε στην Αθήνα και χαιρόμαστε γιατί επιλέξατε το Ελληνικό Κοινοβούλιο, ως πρώτο από τα κοινοβούλια των χωρών μελών της Ε.Ε., προκειμένου να ενημερώσετε για το νέο μηχανισμό πολιτικής προστασίας της Ε.Ε.. Εκ μέρους της Ν.Δ., χαιρετίζω την εργώδη προσπάθεια, που καταβάλλετε για την αναβάθμιση του μηχανισμού πολιτικής προστασίας, έτσι ώστε να ανταποκρίνεται αποτελεσματικά στις ανάγκες που προκύπτουν από τους κινδύνους, που επιφέρει η κλιματική αλλαγή και όχι μόνο. Οι προσπάθειές σας ανταποκρίνονται στις προσδοκίες, που έχουν οι ευρωπαίοι πολίτες από την Ένωση, οι οποίοι πολλές φορές θεωρούν ότι είναι ένας γραφειοκρατικός γίγαντας που βρίσκεται μακριά από τις ανάγκες και τα προβλήματά τους. Ο ευρωπαϊκός μηχανισμός πολιτικής προστασίας, υπενθυμίζει, ότι υπάρχει και η Ευρώπη της αλληλεγγύης που προλαμβάνει, αλλά και προστατεύει τα έθνη που την αποτελούν από φυσικές ή ανθρωπογενείς καταστροφές. Χαίρομαι γιατί η πρωτοβουλία σας αυτή έρχεται ακριβώς την ώρα που λαϊκιστές και ευρωσκεπτικιστές αμφισβητούν το μεταπολεμικό επίτευγμα της ειρήνης, της συνεργασίας και της ανάπτυξης στην Ευρώπη.

Το ζήτημα της πολιτικής προστασίας και της αντιμετώπισης των καταστροφών, είτε φυσικών όπως οι πυρκαγιές, οι σεισμοί, οι πλημμύρες είτε των ανθρωπογενών, όπως είναι οι τρομοκρατικές ενέργειες με πολλαπλές απώλειες, αλλά και οι επιδημίες, είναι πρώτιστης σημασίας στο σύγχρονο κόσμο. Οι συνέπειες της κλιματικής αλλαγής είναι δραματικές και επηρεάζουν κάθε γωνιά του πλανήτη, από το λιώσιμο των πάγων μέχρι τις πολυήμερες καταστροφικές πυρκαγιές στην Καλιφόρνια. Απέναντι σε αυτή την πρόκληση, η Ευρώπη είναι υποχρεωμένη να προσαρμοστεί αναλόγως. Δυστυχώς, έως σήμερα σε πολλά κράτη, όπως και στην Ελλάδα, ο τομέας αυτός έρχεται στην επιφάνεια μόνο όταν το επιβάλλει η ενίοτε τραγική επικαιρότητα. Θυμίζω, ότι στη χώρα μας σε λιγότερο από 10 μήνες βιώσαμε δύο τέτοιες μεγάλες τραγωδίες. Η μία ήταν στην Μάνδρα της Αττικής, όπου έχασαν τη ζωή τους από τις πλημμύρες 23 συμπολίτες μας και η άλλη ήταν στο Μάτι, όπου χάθηκαν από την πύρινη λαίλαπα 100 άνθρωποι, ο τελευταίος μάλιστα έφυγε πριν από λίγες ημέρες.

Οι καταστροφές αυτές θα μπορούσαν να είχαν αποφευχθεί ή περιορισθεί, αν υπήρχε η σωστή προετοιμασία και πρόληψη, αλλά και εν συνεχεία η έγκαιρη και ορθή παρέμβαση. Δεν θα αναφερθώ σε ευθύνες, άλλωστε τις ερευνά η δικαιοσύνη. Το ζητούμενο είναι να μην έχουμε επανάληψη τέτοιων θλιβερών φαινομένων, τα οποία ωστόσο είναι σχεδόν βέβαιο ότι θα ξαναζήσουμε, αν δεν υπάρξει συντονισμένη και ολιστική παρέμβαση, αν δεν επανασχεδιάσουμε την πολιτική προστασία εξαρχής και με βάση ένα κοινό ευρωπαϊκό μηχανισμό.

Σήμερα συζητάμε, λοιπόν, για ένα νέο πλαίσιο στον τομέα της ευρωπαϊκής πολιτικής προστασίας. Αναμφίβολα πρόκειται για μία πολύ θετική εξέλιξη, ιδιαίτερα σε αυτή την περίοδο που περνά η Ευρώπη. Η έμπρακτη αλληλεγγύη, που επιβεβαιώνεται στην αντιμετώπιση των δυσκολιών που περνά μία χώρα από μία φυσική ή ανθρωπογενή καταστροφή, ενδυναμώνει τα αισθήματα συμπάθειας μεταξύ των λαών της Ευρώπης και αναστυλώνει το ευρωπαϊκό όραμα που έχει ξεθωριάσει επικινδύνως. Μας χαροποιεί ιδιαίτερα ότι η απόφαση για το RescEU για πρώτη φορά περιλαμβάνει εναέρια μέσα πυρόσβεσης, μέσα έρευνας και διάσωσης σε αστικό περιβάλλον, κινητά νοσοκομεία και ιατρικές ομάδες έκτακτης ανάγκης. Σωστά επισημαίνεται ότι η μεταφορά των μέσων έχει μεγαλύτερη αποτελεσματικότητα και σαφώς μικρότερο κόστος από το να χρηματοδοτούνται μόνιμες δομές σε κάθε κράτος, αρκεί βεβαίως η επιχείρηση να γίνεται εγκαίρως και με άμεσο συντονισμό, χωρίς αυτό να σημαίνει ότι το κάθε κράτος δεν θα αναπτύσσει ένα δίκτυο μέσων που θα εξυπηρετεί τις ανάγκες του, τόσο στην πρόληψη όσο και στην αντιμετώπιση των κινδύνων και την αποκατάσταση.

Η συμφωνία όμως για έναν κοινό μηχανισμό θα αποβεί πολλαπλά αποτελεσματική. Στις περιπτώσεις, για παράδειγμα, πυρκαγιών, όπου τα εναέρια μέσα δεν επαρκούν ή είναι πεπαλαιωμένα, όπως συμβαίνει στην Ελλάδα, η έγκαιρη βοήθεια του ευρωπαϊκού μηχανισμού μπορεί να δράσει καταλυτικά.

Είναι αναγκαίο λοιπόν να προχωρήσουμε σε ένα κοινό νομοθετικό πλαίσιο σε ζητήματα, όπως η έγκαιρη προειδοποίηση, αλλά και η δέσμευση ποσοστού των προϋπολογισμών των κρατών - μελών για δράσεις πρόληψης. Διότι, πράγματι, έως σήμερα ο συντονισμός μεταξύ των κρατών - μελών στο πλαίσιο της πολιτικής προστασίας, είναι ελλιπής και αποσπασματικός και δεν μπορεί να ανταποκριθεί στις νέες συνθήκες.

Νομίζω ότι αξίζει προσοχής, κύριε Επίτροπε, η παρατήρηση της Ευρωπαϊκής Οικονομικής και Κοινωνικής Επιτροπής, η οποία σημειώνει ότι η διασπορά των δομών όπου θα βρίσκονται τα εναέρια μέσα δασοπυρόσβεσης, τα κινητά νοσοκομεία και τα λοιπά, που προβλέπεται να δημιουργηθούν εντός του πλαισίου του RescEU, καλό είναι να μη λαμβάνει υπόψη της μόνο γεωγραφικά, γεωλογικά και οικονομικά δεδομένα, αλλά και την επικινδυνότητα και τις δυνατότητες άμεσης απόκρυψης και κάλυψης των περιοχών της Ευρωπαϊκής Ένωσης για κάθε κίνδυνο. Υπό αυτό το πρίσμα νομίζω ότι η Ελλάδα ευλόγως θα πρέπει να είναι μία από τις χώρες διασποράς αυτών των περιφερειακών δομών. Άλλωστε, όπως είπατε, η Ελλάδα είναι από τις πιο ευάλωτες χώρες στις φυσικές καταστροφές.

Συμφωνούμε επίσης στο κεντρικό σκεπτικό της απόφασης, που είναι η κινητοποίηση του ανθρώπινου δυναμικού σε όλα τα επίπεδα, κάτι που βγάζει τη διαδικασία από τα στενά γραφειοκρατικά στεγανά και την κάνει υπόθεση των ίδιων των πολιτών. Ως εκ τούτου επιθυμούμε να δούμε τη συμπερίληψη τόσο των περιφερειακών και των τοπικών αρχών όσο και των εθελοντικών οργανώσεων, κατά τα στάδια της πρόληψης, του σχεδιασμού και της υλοποίησης μέτρων διαχείρισης και αντιμετώπισης φυσικών και ανθρωπογενών κινδύνων.

Κύριε Επίτροπε, κύριε Στυλιανίδη, ο νέος Ευρωπαϊκός Μηχανισμός Πολιτικής Προστασίας είναι ένα ακόμα βήμα προς την ευρωπαϊκή ολοκλήρωση, ένα θετικό βήμα για περισσότερη Ευρώπη της Αλληλεγγύης και χαιρόμαστε διπλά, γιατί το έργο αυτό φέρει τη σφραγίδα ενός Έλληνα, τη δική σας. Σας ευχαριστούμε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Και εμείς ευχαριστούμε.

Η κυρία Χριστοφιλοπούλου από τη Δημοκρατική συμπαράταξη έχει τον λόγο.

**ΕΥΗ ΧΡΙΣΤΟΦΙΛΟΠΟΥΛΟΥ (Εισηγήτρια της Κοινοβουλευτικής Ομάδας της Δημοκρατικής Συμπαράταξης):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριε Υπουργέ, επιτρέψτε μου και εμένα με τη σειρά μου να καλωσορίσω τον Ευρωπαίο Επίτροπο, τον κ. Στυλιανίδη και να τον συγχαρώ και προσωπικά και εκ μέρους του Κινήματος Αλλαγής, για την εξαιρετική πρωτοβουλία και τα αποτελέσματα αυτής, μια -ομόφωνη απόφαση, πραγματικά κ. Επίτροπε- ομόφωνη απόφαση του Συμβουλίου, είναι μια απόφαση που μπορεί να μας γεμίσει αισιοδοξία, ότι αυτή η πρωτοβουλία σας για το RescEU, μπορεί να είναι μια πρωτοβουλία που θα παράγει αποτελέσματα στην πράξη, γιατί έχουμε δει πολλές φορές και σε ευρωπαϊκό επίπεδο, αλλά και σε εθνικό επίπεδο στην Ελλάδα, να υπάρχει ένα καλό θεσμικό πλαίσιο, λιγότερο ή περισσότερο καλό και να μην εφαρμόζετε.

Θα ήθελα να κάνω μόνο δύο τρεις επισημάνσεις, ξεκινώντας και εγώ από την Κλιματική Αλλαγή. Είναι σαφές, κυρίες και κύριοι συνάδελφοι, ότι η κλιματική αλλαγή, είναι, δυστυχώς, εδώ και δεν απομένουν παρά μόνο λίγα χρόνια - λίγος χρόνος για την ανθρωπότητα, για να δράσει και οι τελευταίες εξελίξεις των τελευταίων ετών μας δείχνουν δύο πράγματα, από την μία ότι υπάρχουν εκείνοι οι -θα πω- πολιτικά άφρονες ηγέτες οι οποίοι θέλουν να κλείνουν τα μάτια και να εθελοτυφλούν ότι δεν υπάρχει αυτό το φαινόμενο, αλλά υπάρχουν και οι κοινωνίες που ενεργοποιούνται και που ενώ έχουμε δει στην περίπτωση των Ηνωμένων Πολιτειών της Αμερικής ότι έχουν αποτραβηχθεί από την Συμφωνία του Παρισίου, εντούτοις, όμως, η κοινωνία και οι επιχειρήσεις, οι Δήμοι, ενεργοποιούνται και δρουν προς την προστασία. Νομίζω, ότι το μήνυμα που πρέπει να περάσει ότι η Ε.Ε. έχει και αυτόν τον ρόλο -και πολύ σωστά επισημάνθηκε από τον κ. Επίτροπο, έχει τον ρόλο- να παίξει πια έναν πρωτεύοντα ρόλο σ’ αυτό τον μεγάλο κίνδυνο για την ανθρωπότητα.

Ωστόσο την ίδια στιγμή που πρέπει όλοι να καταλαβαίνουμε ότι φαινόμενα, όπως αυτό της Πορτογαλίας το 2017 που αναφέρθηκε ο κ. Επίτροπος, φαινόμενα που και στη χώρα μας και παλιότερα, όπως το 2007 που είχαμε πολύ εκτεταμένες πυρκαγιές, είχαμε τότε τεράστιες εκτάσεις που κάηκαν στη χώρα μας, αυτά τα φαινόμενα από τη μια μπορούν και σε μεγάλο βαθμό αποδίδονται ως φυσικά φαινόμενα στην Κλιματική Αλλαγή, σε καμία όμως περίπτωση δεν μπορούν να αποτελέσουν, άλλοθι, για εμάς τους πολιτικούς, για τη διοίκηση, για οποιαδήποτε φορέα, άλλοθι ευθυνών και άλλοθι της ανάγκης, να αλλάξουμε πράγματα, να διορθώσουμε πράγματα και να μάθουμε απ’ τα λάθη μας.

Έρχομαι τώρα στον συμπληρωματικό ρόλο, γιατί η Ε.Ε. παίζει συμπληρωματικό ρόλο σε σχέση με τα κράτη-μέλη. Ωστόσο κύριε Επίτροπε, το RescEU, έτσι όπως το παρουσιάσατε και έτσι όπως έχει φτάσει στα χέρια μας με βάση τη Συμφωνία του Ευρωπαϊκού Κοινοβουλίου και της Επιτροπής, είναι αρκετά φιλόδοξο σ’ αυτόν τον συμπληρωματικό ρόλο.

Για μας, γιατί εγώ δεν θέλω να επαναλάβω αυτή τη στιγμή για λόγους χρόνου, κυρία Πρόεδρε, πολλά έχουν πει οι συνάδελφοί μου πριν από εμένα στο βήμα, θέλω, όμως, να επισημάνω ένα σημαντικό στοιχείο κατά την γνώμη μας, για να είναι αποτελεσματικός αυτός ο μηχανισμός και αυτό είναι να λειτουργήσει, ενώ η επικουρικότητα είναι σεβαστή. Εξηγούμε ότι είναι πολύ σημαντικό η πρόληψη να γίνεται στο κατώτερο επίπεδο και να έχουμε ξεκάθαρες αρμοδιότητες, άκουσα από τον Γενικό Γραμματέα με ικανοποίηση να αναφέρεται σ’ αυτό, να έχουμε ξεκάθαρες αρμοδιότητες, έτσι ώστε να μπορεί να υπάρχει η δράση σε κατώτερο επίπεδο και η βοήθεια και ο συντονισμός, να μην είναι γραφειοκρατικός, μονολιθικός, που να εμποδίζει την τοπική πρωτοβουλία, η οποία είναι η πρώτη που πρέπει να αναπτυχθεί όταν έχουμε ένα φαινόμενο.

Κυρία Πρόεδρε και εγώ για πολύ λίγο θα ήθελα την ανοχής σας, γιατί είναι σημαντικά τα ζητήματα και έχω να αναφέρω μόνο δύο με τρία σημεία. Επειδή, όμως, είχαμε την ευκαιρία να ακούσουμε την κυρία Υπουργό και να ακούσουμε και τον Γενικό Γραμματέα σε σχέση με το δικό μας σχέδιο, θέλω να επισημάνω δύο πράγματα: Το ένα είναι, ότι είναι προφανές ό,τι δεν έφταιγε μόνο την Κλιματική Αλλαγή και τα αυθαίρετα, αλλά είναι προφανές και θα το πω αυτό με μια δόση αισιοδοξίας, ότι από τα σημαντικά λάθη -και δεν μπαίνω στο τι πρέπει να κάνει η δικαιοσύνη, αλλά στο τι θα κάνουμε εμείς εδώ τώρα, από τα σημαντικά λάθη- που γίνανε στο Μάτι, δεν έγιναν στην Χαλκιδική.

Είχα την ευκαιρία, γιατί - πέρα από το Μάτι, κύριε Επίτροπε, όπου εκλέγομαι και έτσι έζησα την τραγωδία, δίπλα στο σπίτι μου- επισκέφθηκα τη Χαλκιδική.

Και διαπίστωσα, κυρίες και κύριοι Συνάδελφοι, το εξής για αυτά που δεν έγιναν έγκαιρα στο Μάτι. Και έχω καταθέσει, στα Πρακτικά της Ολομέλειας της Βουλής, ένα χρονικό που κάναμε εμείς - όχι για να κάνουμε αντιπολίτευση, αλλά για να δούμε πραγματικά τι πήγε στραβά. Λοιπόν, πολλά από τα πράγματα που έγιναν καθυστερημένα, είτε δεν έγιναν, στο Μάτι, έγιναν στη Σιθωνία.

Βεβαίως οι πυροσβέστες μας λένε -και έχουν δίκιο-, ότι κάθε πυρκαγιά έχει τη δική της ιδιαιτερότητα και ότι μια πυρκαγιά που γίνεται σε δασική έκταση, δεν είναι σε καμία περίπτωση η ίδια με την πυρκαγιά που είναι σε αστικό χώρο και πάει λέγοντας.

Όμως, το γεγονός ότι το Λιμενικό ήταν εκεί, ότι η εκκένωση ήταν πανέτοιμη να γίνει και ότι υπήρχε ήδη συντονισμός - και μίλησα ήδη με τη φυσική ηγεσία τότε, επισκεπτόμενη τη Χαλκιδική-, αυτό μπορεί να μας γεμίσει αισιοδοξία.

Aν υπάρξει μια εθνική συνεννόηση γι' αυτό το νέο σύστημα και αν αποφύγουμε, εμείς εδώ στην Ελλάδα, το λάθος, που το έχουμε κάνει χρόνια τώρα, του μπλοκαρίσματος των αρμοδιοτήτων και μπορέσουμε να συμφωνήσουμε, πιθανόν μαζί με το RescEU, να είμαστε εντάξει.

Ακόμα δύο σημεία και ολοκληρώνω.

Το ένα. Μου κάνει φοβερή εντύπωση -και εδώ περιμένω, ίσως, μια απάντηση- ότι οι τρεις ευρωβουλευτές του ΣΥΡΙΖΑ απείχαν από αυτό. Μου κάνει εντύπωση που δεν το στήριξαν, ενώ το στήριξαν όλες οι υπόλοιπες δυνάμεις στο Ευρωκοινοβούλιο. Αυτό είναι ένα ερωτηματικό. Απείχαν και οι τρείς και δεν ξέρω για ποιο λόγο. Τρεις είχαν απομείνει, οι άλλοι είχαν φύγει και τέλος πάντων, αυτοί οι τρεις που απέμειναν, απείχαν. Αυτό είναι ένα θέμα.

Και το δεύτερο, κυρία Υπουργέ, είναι εξαιρετικά σημαντικό. Αυτή η πρωτοβουλία που θα πάρετε, μαζί με τον Γενικό Γραμματέα, να τύχει - πέρα από τη διαβούλευση, πριν από την καθαυτό νομοθετική διαδικασία - και ενός κοινοβουλευτικού διαλόγου. Και επειδή αυτό το συζητήσαμε στην Επιτροπή Περιφερειών, της οποίας είμαι μέλος, θα πρότεινα να κάνουμε και μια διαβούλευση στο Κοινοβούλιο, πριν έρθει το νομοσχέδιο για ψήφιση.

Σας ευχαριστώ πάρα πολύ και πάλι συγχαρητήρια, κύριε Επίτροπε!

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Ευχαριστούμε την κυρία Χριστοφιλοπούλου. Τον λόγο έχει ο κ. Καρακώστας, από τη Χρυσή Αυγή.

**ΕΥΑΓΓΕΛΟΣ ΚΑΡΑΚΩΣΤΑΣ (Εισηγητής της Κοινοβουλευτικής Ομάδας του Λαϊκού Συνδέσμου –Χρυσή Αυγή) :** Ευχαριστώ, κυρία Πρόεδρε.

Με νωπές τις μνήμες της εκτεταμένης φυσικής καταστροφής, του περασμένου καλοκαιριού, στη χώρα μας, που στοίχισε τη ζωή 100 συνανθρώπων μας και για την οποίαν έχει ήδη επιληφθεί η ελληνική Δικαιοσύνη, ώστε να αποδώσει τις ευθύνες εκεί όπου αναλογούν, θα μπορούσε κάποιος να θεωρήσει ότι η ιδέα της ευρωπαϊκής συνεργασίας, σε ανάλογες περιπτώσεις, κινείται προς τη σωστή κατεύθυνση.

Εμείς οι Έλληνες εθνικιστές, ωστόσο, δεν ανήκουμε σε αυτή την κατηγορία των πολιτών. Και δεν ανήκουμε σε αυτή, διότι βλέπουμε το δάσος και όχι το δέντρο, το οποίο επιτακτικά μας δείχνετε, προκειμένου να ωραιοποιήσετε την επιχειρούμενη αναβάθμιση του υπό συζήτηση μηχανισμού.

Πρώτα απ' όλα και δίχως περιστροφές, πρέπει να σας καταστήσουμε σαφές και εκφράζοντας ένα διόλου ευκαταφρόνητο τμήμα του ελληνικού λαού, που δεν τρέφουμε καμία εμπιστοσύνη στην Ε.Ε., υπό τη σημερινή της μορφή. Μια Ε.Ε., η οποία ξεκάθαρα πλέον εξυπηρετεί τα συμφέροντα της γερμανικής Κυβέρνησης και των τραπεζιτών, περιφρονώντας εκατομμύρια ευρωπαίων πολιτών, οι οποίοι, σε ολοένα και μεγαλύτερο ποσοστό, έχουν ξεσηκωθεί εναντίον της, σε όλη την ευρωπαϊκή επικράτεια.

Θα ήθελα να ξεκαθαρίσω δε, πως εμείς οι Έλληνες εθνικιστές δεν μιλάμε για επιφυλακτικότητα απέναντι στην ηγεσία της Ε.Ε. και στις αποφάσεις της, αλλά για άρση εμπιστοσύνης στο σύνολο του σαθρού οικοδομήματος των Βρυξελλών και των μηχανισμών του. Και συνεπώς και αυτόν τον μηχανισμό, για τον οποίο συζητούμε, σήμερα.

Άλλωστε, ο ελληνικός λαός βίωσε με δραματικό τρόπο την υποτιθέμενη αλληλεγγύη των Βρυξελλών, τόσο στο οικονομικό πεδίο, όσο και σε κρίσιμα για την πατρίδα μας, κοινωνικά και εθνικά ζητήματα, όπου η Ε.Ε. αντιμετώπισε τους Έλληνες όχι με διάθεση αλληλεγγύης, αλλά με διάθεση περιφρονητική έως και τιμωρητική.

Σε ό,τι αφορά στο ζήτημα του Ευρωπαϊκού Μηχανισμού Πολιτικής Προστασίας, διαβάζουμε πως θα περιλαμβάνει όλα τα κράτη-μέλη της Ε.Ε., καθώς και ορισμένα άλλα συμμετέχοντα κράτη εκτός Ε.Ε. και, συγκεκριμένα, την Ισλανδία, τη Νορβηγία, τη Σερβία, τα Σκόπια, το Μαυροβούνιο και την Τουρκία, αφήνοντας για την οικονομία του χρόνου κατά μέρος το γεγονός ότι την Ευρώπη και την Τουρκία τις χωρίζει ένα αγεφύρωτο πολιτισμικό και θρησκευτικό χάσμα.

Οφείλουμε, να θέσουμε ένα εύλογο ερώτημα. Πώς μπορεί η Ε.Ε., να επιδιώκει τη συνεργασία μ’ ένα κράτος, του οποίου η ηγεσία ανά τακτά χρονικά διαστήματα απειλεί τα ευρωπαϊκά κράτη, πως θα τα πλημμυρίσει με πρόσφυγες και μετανάστες, που αυτή τη στιγμή διαβιούν στο έδαφός της; Πώς μπορείτε, να μιλάτε για ένα μηχανισμό συνεργασίας, που θα περιλαμβάνει ένα Κράτος, το οποίο σήμερα απειλεί ευθέως με πόλεμο ένα κράτος-μέλος της Ε.Ε. την Ελλάδα, ενώ από μακρού χρόνου έχει διακηρύξει, «πως το νόμιμο σύμφωνα με το διεθνές δίκαιο δικαίωμα της Ελλάδας για επέκταση των χωρικών της υδάτων στα 12 μίλια, συνιστά για την Τουρκία casus belli»;

Το συγκεκριμένο ζήτημα είναι για εμάς κομβικής σημασίας και δε μπορούμε, βεβαίως, να το παραβλέψουμε. Λαμβάνοντας σοβαρά υπόψη την εμπειρία απ’ την αντιμετώπιση του λαθρομεταναστευτικού ζητήματος απ’ την Ε.Ε. και τη νομιμοποίηση της εμπλοκής των Μη Κυβερνητικών Οργανώσεων στην υπόθεση, έχουμε κάθε λόγο, ν’ ανησυχούμε για το ενδεχόμενο ανάλογων δράσεων στον τομέα της πολιτικής προστασίας.

Εδώ, λοιπόν, ανακύπτει το εξής ερώτημα: Πώς θα τερματιστεί η ασυδοσία των Μη Κυβερνητικών Οργανώσεων, που σε πολλές περιπτώσεις ελέγχονται για εγκληματική δράση; Πρόσφατα στην Ελλάδα και συγκεκριμένα στη Λέσβο αποκαλύφθηκε κύκλωμα λαθρεμπορίας ανθρώπων, το οποίο δρούσε υπό το μανδύα Μη Κυβερνητικών Οργανώσεων, η επονομαζόμενη ERCI και προέβαινε κατ' εξακολούθηση σε σωρεία παραβάσεων του Ποινικού Κώδικα. Προτίθεται η Ε.Ε., να λάβει μέτρα κατά της παράνομης και ασύδοτης δράσης των Μη Κυβερνητικών Οργανώσεων ή αντίθετα σκοπεύει να επεκτείνει τη συνεργασία τους και στο ζήτημα της πολιτικής προστασίας;

Σε κάθε περίπτωση, εμείς, οι Έλληνες εθνικιστές, θεωρούμε ότι ο μηχανισμός πολιτικής προστασίας για να λειτουργήσει αποτελεσματικά, πρέπει, να λειτουργεί, πρωτίστως, σε εθνικό επίπεδο και, δευτερευόντως, να λειτουργεί επικουρικά προς εξυπηρέτηση των αναγκών των υπολοίπων κρατών. Ο ελληνικός λαός, άλλωστε, όπως δείχνουν και όλες οι σχετικές δημοσκοπικές έρευνες τρέφει ιδιαίτερη εμπιστοσύνη στα σώματα ασφαλείας. Οι δε περιπτώσεις αναποτελεσματικότητάς τους είναι ξεκάθαρα προϊόν πολιτικών παρεμβάσεων και ανικανότητας των πολιτικών τους προϊσταμένων.

Η αλληλεγγύη την οποία επικαλείται ο κ. Γιούνκερ λέγοντας ότι «η Ευρώπη είναι μια Ήπειρος αλληλεγγύης και πρέπει, να είμαστε καλύτερα προετοιμασμένοι απ' ό,τι στο παρελθόν και ταχύτεροι στην παροχή βοήθειας προς τα κράτη-μέλη μας που βρίσκονται στην πρώτη γραμμή του μετώπου», αποτελεί μια ακόμα ψευδεπίγραφη και υποκριτική δήλωση. Η πατρίδα μας εδώ και τουλάχιστον 20 χρόνια χρησιμοποιείται ως πύλη εισόδου για εκατομμύρια λαθρομετανάστες. Αυτή η πραγματικότητα έχει προκαλέσει ριζική μετάλλαξη του εθνικού κοινωνικού ιστού - με ό,τι αυτό συνεπάγεται για τη διατήρηση της εθνικής μας υπόστασης - ενώ, ταυτόχρονα, συνέβαλε στην εκρηκτική άνοδο της εγκληματικότητας στη χώρα, πέρα από τους σοβαρούς κινδύνους που εγείρονται για τη δημόσια υγεία με τις αρμόδιες αρχές να προειδοποιούν για υγειονομικές βόμβες, οι οποίες είναι έτοιμες να εκραγούν.

Κυρίως, όμως, και λόγω της συχνότητας των κρουσμάτων σε πανευρωπαϊκό επίπεδο εγείρεται το ζήτημα της ασφάλειας των πολιτών και της αποτελεσματικότητας της Ε.Ε. στην πρόληψη και αντιμετώπιση των ισλαμιστών τρομοκρατών. Η Ευρώπη μετράει ήδη εκατοντάδες νεκρούς μέσα σε λίγα μόνο χρόνια. Δεν υπόκειται στη δικαιοδοσία του Μηχανισμού Πολιτικής Προστασίας αυτό το υπαρκτό και μείζον πρόβλημα; Σύμφωνα με τα στοιχεία της Europol μόνο το 2017 σημειώθηκαν 13 επιθέσεις ή απόπειρες επιθέσεων από Τζιχαντιστές σε 8 κράτη της Ε.Ε.. Η πάλαι ποτέ ασφαλής Ευρώπη έχει γίνει το πεδίο δράσης ισλαμιστών τρομοκρατών και δίνει την εικόνα του πεδίου πολέμου, ενός πολέμου, ο οποίος παραμένει ακήρυχτος.

Εν κατακλείδι, εμείς επιθυμούμε, να καταστήσουμε σαφή την κάθετη αντίθεσή μας στην ευρύτερη πολιτική που ασκεί η Ε.Ε., αλλά και διεθνείς οργανισμοί όπως ο Ο.Η.Ε. και το σύμφωνο μετανάστευσης, δεδομένου ότι η πολιτική των ανοιχτών συνόρων και της μετάβασης σ’ ένα καθεστώς παγκόσμιας διακυβέρνησης δεν είναι δυνατόν, να προάγει την ευημερία των λαών και των ευρωπαϊκών πατρίδων, παρά μόνο εξυπηρετεί τα οικονομικά και πολιτικά συμφέροντα συγκεκριμένων κέντρων εξουσίας βλάπτοντας θανάσιμα την ίδια την Ευρωπαϊκή Ήπειρο.

Συμπερασματικά, η Ευρώπη που εσείς οι διεθνιστές τεχνοκράτες οραματίζεστε και έχετε εν μέρη οικοδομήσει, είναι ο εφιάλτης όλων των ευρωπαϊκών λαών. Η Ευρώπη όμως την οποία επιθυμούν οι λαοί της, από τη μια άκρη της Ευρώπης. μέχρι την άλλη, θα γίνει ο δικό σας εφιάλτης και αυτό θα το διαπιστώσετε τον ερχόμενο Μάιο στις ευρωεκλογές, οπότε και ο ευρωπαϊκός εθνικισμός θα αναδειχθεί στην αδιαμφισβήτητη ανερχόμενη πολιτική δύναμη της γηραιάς Ηπείρου. Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Συνεχίζουμε τώρα με τον κ. Κατσώτη.

**ΧΡΗΣΤΟΣ ΚΑΤΣΩΤΗΣ (Εισηγητής του Κ.Κ.Ε.):** Ευχαριστώ, κυρία Πρόεδρε, κ. Επίτροπε, όσον αφορά το νέο Μηχανισμό Πολιτικής Προστασίας της Ε.Ε., είναι γνωστό ότι με πρόσχημα τις ανθρωπογενείς καταστροφές και την καταπολέμηση της τρομοκρατίας, προβλέπεται ρητά η χρήση και η κινητοποίηση στρατιωτικών δυνάμεων και μέσων, τόσο στα κράτη-μέλη της Ε.Ε., όσο και σε τρίτες χώρες. Δεν είναι αυτό που συνήθως λέμε στη χώρα μας, συνδέουμε την πολιτική προστασία με την Πυροσβεστική, σαν τον κύριο πυλώνα προστασίας των πολιτών μας, είναι κάτι διαφορετικό και αυτό θα πρέπει να το έχουμε υπόψη μας.

Εμείς για αυτό και έχουμε καταψηφίσει στην Ε.Ε. αυτόν τον μηχανισμό, γιατί εντείνει τη στρατιωτικοποίηση ακόμα περισσότερο και βέβαια εντάσσεται γενικά στην αναθεώρηση της κοινής πολιτικής της ασφάλειας και άμυνας, που αυξάνει και τον επιθετικό χαρακτήρα της και ενισχύει αυτή την πολιτική στις επεμβάσεις σε όλο τον κόσμο. Ενισχύει επίσης τις στρατιωτικές δομές και αναμορφώνει τις υπάρχουσες, δημιουργεί νέες για να γίνει ακόμα πιο αποτελεσματική. Αλλά, για να δούμε αυτό το μηχανισμό, το πώς στήνεται αυτός, που σήμερα μας είπατε; Στήνεται επάνω στη γύμνια του προσωπικού, των εξοπλισμών, των υποδομών που υπάρχουν σε κάθε χώρα μέλος, για την αντιμετώπιση των φυσικών καταστροφών.

Εκφράζουμε βέβαια την ανησυχία μας, γιατί και εσείς εδώ σήμερα κύριε Επίτροπε, μιλήσατε ότι ο μηχανισμός αυτός, θα έχει και σαν στόχο την καταπολέμηση της τρομοκρατίας, της λεγόμενης τρομοκρατίας, που μέσα εδώ χωράνε πολλά πράγματα, καθώς και το ίδιο το λαϊκό κίνημα και ο αγώνας του για τις αλλαγές που εκείνος θέλει. Αλλά πώς θα συγκροτηθεί για παράδειγμα, ο στόλος; Συγκροτείται δεσμεύοντας από τις ελάχιστες υπάρχουσες υποδομές και αεροσκάφη, στα κράτη - μέλη που θα είναι πλέον στη διάθεση της Ε.Ε. και όχι του κάθε κράτους, διευρύνοντας έτσι τις τεράστιες ελλείψεις, όπως αυτές στην Ελλάδα, που οδηγούν σε τραγωδίες με νεκρούς.

Είναι γνωστό όμως, για παράδειγμα, ότι οι δασικές πυρκαγιές σβήνουν από καλά οργανωμένες, εκπαιδευμένες και επαρκείς επίγειες δυνάμεις, ενώ η αεροπυρόσβεση απαιτείτε για να περιορίσει την πυρκαγιά, μέχρι να φτάσουν οι επίγειες δυνάμεις. Πραγματική προστασία από τις φυσικές καταστροφές, από το να δοθούν δάση και άλλες κρίσιμες υποδομές, βορά στα μεγάλα συμφέροντα, μπορεί να υπάρξει, μόνο με μέτρα και έργα αντιπυρικής, αντιπλημμυρικής και αντισεισμικής θωράκισης που δεν είναι προτεραιότητα στη χρηματοδότηση της Ε.Ε.. Δεν είναι στα λεγόμενα επιλέξιμα έργα, γιατί ακριβώς δεν φέρνουν κέρδη.

Και εσείς λοιπόν σήμερα, μιλήσατε για πακέτο, για την λογική του κόστους - οφέλους και αυτό είναι τραγικό, να βάζετε την προστασία του ίδιου του λαού, σε αυτή τη λογική του κόστους - οφέλους. Είναι γνωστό ότι δεν μπορεί να υπάρχει ακριβής πρόληψη των φυσικών καταστροφών - φαινομένων, όπως για παράδειγμα των σεισμών, γι' αυτό χρειάζεται να αξιοποιηθούν όλα αυτά τα αναγκαία μέτρα πρόληψης, για τα καιρικά ή φυσικά φαινόμενα. Αυτό όμως δεν χωρά σε αυτή τη λογική κόστους - οφέλους. Μέτρα πρόληψης πρέπει να ξεκινούν από τις υποβαθμισμένες περιοχές της χώρας μας και έχουμε μια εμπειρία στη χώρα μας, ο σεισμός εδώ στην Αττική, ποιους έπληξε;

Έπληξε τις υποβαθμισμένες περιοχές και δεν έπληξε τις περιοχές όπου και τα σπίτια τους άντεξαν, ήταν με το νέο αντισεισμικό κανονισμό, ήταν θωρακισμένα και όμως, εδώ, η ίδια η λογική της Ε.Ε., ποια είναι;

Είναι στη λογική του κόστους - οφέλους. Φέρατε και παράδειγμα στο Ευρωπαϊκό Κοινοβούλιο, ότι είναι προτιμότερο να σωθεί μια βίλα, για παράδειγμα, που έχει μεγάλο κόστος παρά ένα σπίτι ενός φτωχού.

Αυτό είναι τραγικό, δηλαδή. Δείχνει την απανθρωπιά συνολικά αυτού του οικοδομήματος της Ε.Ε. και όλων αυτών των μηχανισμών που συγκροτεί, για να μπορέσει να διευρύνει συνολικά τα νέα πεδία κερδοφορίας του κεφαλαίου, αξιοποιώντας, εάν θέλετε και την κλιματική αλλαγή, γιατί και αυτά σε αυτήν την κατεύθυνση κινούνται.

Επειδή τελείωσε, κύριε Γενικέ Γραμματέα της Πολιτικής Προστασίας, η αντιπυρική περίοδος στις 31 Οκτωβρίου, η Κυβέρνηση όφειλε να ανακοινώσει τον καθιερωμένο απολογισμό για τα πεπραγμένα της, όπως κάνει κάθε χρόνο.

Εμείς, βέβαια, κατανοούμε τους λόγους της δυσκολίας αυτής. Δε μας διαφεύγει, βέβαια, ότι υπό το βάρος του αντίκτυπου που είχε η μεγάλη καταστροφή πυρκαγιά στην Ανατολική Αττική, η Κυβέρνηση, μέσω του Πρωθυπουργού, εξήγγειλε τον Αύγουστο ορισμένα μέτρα.

Στην ουσία, τα μέτρα που εξαγγέλθηκαν είναι ανέξοδες παρεμβάσεις, όπως ανασχεδιασμός και μετονομασία φορέων, όπως η Γενική Γραμματεία Πολιτικής Προστασίας. Στην ίδια κατεύθυνση κινείται, βέβαια και η σύσταση επιτροπών από ειδικούς εμπειρογνώμονες.

Επίσης, εξήγγειλε είκοσι μέτρα για την προστασία και τον έλεγχο, όπως χαρακτηρίστηκαν, του δομημένου περιβάλλοντος, προσδιορίζοντας την αυθαίρετη δόμηση, που και η ίδια μέχρι και σήμερα νομιμοποιεί, με μια σειρά νομοθετικές παρεμβάσεις αλλά και εξαιρέσεις, όπως οι λεγόμενες οικιστικές πυκνώσεις στις δασικές περιοχές, την κύρια αιτία των τραγικών αποτελεσμάτων της καταστροφικής πυρκαγιάς στο Μάτι.

Η χρηματοδότηση που ανακοινώθηκε από τον Πρωθυπουργό και ότι εξασφαλίστηκε η θωράκιση, όπως τονίσθηκε, της χώρας από τις φυσικές καταστροφές, είναι 500 εκατομμύρια, τη στιγμή που μόνο από τις πιστώσεις για το πυροσβεστικό σώμα έχουν περικοπεί σωρευτικά, από το 2009 και μετά, πλέον του 1 δισεκατομμυρίου.

Η δασική υπηρεσία, κύριε Γενικέ, μιας που λείπει και η Υπουργός, χρηματοδοτείται με το 0,0035% του προϋπολογισμού.

Όλα αυτά η Κυβέρνηση τα εξήγγειλε τη στιγμή που διατηρεί στο ακέραιο όλο το αντιδασικό νομοθετικό πλαίσιο. Γνωρίζει ότι το Πυροσβεστικό Σώμα αντιμετωπίζει τεράστιες ελλείψεις σε προσωπικό, μέσα και υποδομές, όπως και το ότι η Δασική Υπηρεσία δεν μπορεί να κάνει πλέον προληπτικές και διαχειριστικές παρεμβάσεις στα δασικά οικοσυστήματα, παρότι έχει στην ευθύνη της το 65% των εδαφών της χώρας.

Επίσης, δεν είναι δυνατόν οι τεράστιες αυτές αρμοδιότητες να αντιμετωπίζονται αποσπασματικά με τις προσλήψεις συμβασιούχων, μέσω προγραμμάτων κοινωφελούς εργασίας, αλλά με κεντρικό σχεδιασμό που θα υλοποιείται από τους συναρμόδιους φορείς, όπως το Πυροσβεστικό Σώμα, η Δασική Υπηρεσία και η πολιτική προστασία, με πλήρη κάλυψη όλων των αναγκών τους σε μέσα και προσωπικό.

Θα θέλαμε, βέβαια, να μας απαντήσετε τι ακριβώς έχει υλοποιηθεί από τις εξαγγελίες του Πρωθυπουργού και εάν σκέφτεται η Κυβέρνηση να εξαγγείλει ουσιαστικές παρεμβάσεις για τις ελλείψεις που αντιμετωπίζουν οι φορείς που εμπλέκονται στην πυρασφάλεια και στη δασοπροστασία.

Εμείς έχουμε κάνει πολλές παρεμβάσεις, έχουμε αιτηθεί να γίνουν προσλήψεις του απαραίτητου προσωπικού, να πραγματοποιηθεί η νομιμοποίηση όλων των πυροσβεστών πενταετούς θητείας και των εποχικών, να προσληφθούν οι επιλαχόντες δόκιμοι πυροσβέστες, να γίνει προμήθεια του απαραίτητου σύγχρονου μηχανολογικού και ατομικού εξοπλισμού, καθώς και οι αναγκαίες παρεμβάσεις προληπτικού χαρακτήρα στα δασικά οικοσυστήματα της χώρας.

Με αυτή τη λογική, εμείς πιστεύουμε ότι η νέα αντιπυρική περίοδος θα πρέπει να βρει τη χώρα μας έτοιμη για να μη θρηνήσουμε νέα θύματα. Για να είναι έτοιμη πρέπει να παρθούν όλα εκείνα τα αναγκαία μέτρα, με την αναγκαία χρηματοδότηση, με το αναγκαίο προσωπικό, τον εξοπλισμό και όλα τα υπόλοιπα.

Πέρυσι, σε μια αντίστοιχη συζήτηση της Επιτροπής Περιφερειών, είχαμε εντοπίσει όλες αυτές τις αδυναμίες και δυστυχώς επιβεβαιωθήκαμε με τη μεγάλη τραγωδία στο Μάτι.

Ας ελπίσουμε ότι φέτος τα μέτρα θα είναι διαφορετικά.

Ευχαριστώ.

**ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων των Επιτροπών):** Ευχαριστούμε τον κ. Κατσώτη, ο οποίος μίλησε πάνω από 8 λεπτά.

Τον λόγο έχει ο κ. Κατσίκης, Εισηγητής των Ανεξάρτητων Ελλήνων.

**ΚΩΝΣΤΑΝΤΙΝΟΣ ΚΑΤΣΙΚΗΣ (Εισηγητής των ΑΝ.ΕΛ.):** Ευχαριστώ κύριε Πρόεδρε.

Νομίζω, ότι όταν ξεπερνάμε τον προβλεπόμενο και καθορισμένο χρόνο, δεν οφείλεται κυρίως στο ότι εγώ και οι συνάδελφοι θέλουμε να φλυαρούμε, αλλά θέλουμε να συμβάλουμε καταθέτοντας θέσεις και απόψεις με την ελπίδα, ότι θα μπορέσουν αυτές να αποτελέσουν στο μέλλον μέσα από γόνιμο πολιτικό διάλογο εκείνο το στοιχείο, ώστε στην επόμενη φορά που θα ξαναβρεθούμε εδώ, να επισημάνουμε βήματα προόδου, τα οποία θα έχουν γίνει για τα θέματα που συζητάμε.

Εν προκειμένω, σήμερα για τους μηχανισμούς πολιτικής προστασίας, έχοντας τη χαρά και σ' αυτό το σημείο, επιτρέψτε μου, να καλωσορίσω τον Ευρωπαϊκό Επίτροπο, τον κ. Στυλιανίδη, να τον ευχαριστήσω για την εδώ παρουσία του, για τη συμβολή του στο πλαίσιο της ενημέρωσης και για το, ότι προτίμησε ως πρώτη χώρα, να παρευρεθεί και να ενημερώσει την αδελφή χώρα της Κύπρου την φτωχή μας Ελλάδα –θα έλεγα σήμερα- κ. Στυλιανίδη, καθώς επίσης και τους εκλεκτούς προσκεκλημένους, οι οποίοι σας συνοδεύουν, αλλά και στελέχη του Υπουργείου Δημόσιας Τάξεως ή Προστασίας του Πολίτη όπως εμείς λέμε σήμερα.

Συζητώντας σήμερα για την πρόταση αναβάθμισης του ευρωπαϊκού μηχανισμού πολιτικής προστασίας οφείλουμε, να λάβουμε υπόψη το γενικό στόχο που υπηρετεί, την ενίσχυση δηλαδή της συνεργασίας μεταξύ των συμμετεχόντων κρατών με σκοπό τη βελτίωση της πρόληψης, την αύξηση των επιπέδων ετοιμότητας και την αποτελεσματικότερη αντιμετώπιση των καταστροφών.

Κατά τα τελευταία χρόνια έχουμε διαπιστώσει όλοι μας με τον πλέον σκληρό τρόπο πως οι εντεινόμενες φυσικές τουλάχιστον καταστροφές δεν γνωρίζουν σύνορα και μπορούν να χτυπήσουν μία ή περισσότερες χώρες ταυτόχρονα, χωρίς μάλιστα έγκαιρη προειδοποίηση. Αναπόφευκτα τα κοινά προβλήματα και οι κατά καιρούς απώλειες ανθρώπινων ζωών που σημειώνονται λειτουργούν, ευτυχώς, συνεκτικά φέρνοντας τα κράτη-μέλη της Ευρώπης πιο κοντά, με στόχο την συστράτευση από κοινού και της συμπόρευσης στην αντιμετώπιση των εκάστοτε πληγέντων.

Αυτό είναι το σημείο στο οποίο οφείλουμε να εστιάσουμε πιστεύω, κύριοι συνάδελφοι, και πιστεύω πως αυτό ακριβώς είναι και το ζητούμενο στην προσπάθειά μας, να θεσμοθετήσουμε ένα αναβαθμισμένο επιχειρησιακά ευρωπαϊκό μηχανισμό πολιτικής προστασίας. Η αναγκαιότητα εξάλλου κοινής δράσης απέναντι στη διαχείριση ανθρωπιστικών κρίσεων που προκαλούνται είτε από φυσικές καταστροφές, είτε από εστίες συγκρούσεων έχει τεθεί έγκαιρα στο τραπέζι του ευρωπαϊκού διαλόγου και αυτή είναι σίγουρα και για μας μια θετική εξέλιξη.

Η σχετικά πρόσφατη πρόταση της Ευρωπαϊκής Επιτροπής για να ενισχυθεί ο μηχανισμός πολιτικής προστασίας της Ε.Ε. αποδεικνύει του λόγου το αληθές. Αυτή τη στιγμή αναζητούνται ήδη τρόποι ώστε να θεσμοθετηθεί η συγκρότηση εφεδρικών ικανοτήτων πολιτικής προστασίας, που θα συμπληρώνουν τα εθνικά μέσα και θα παρέχουν επιπλέον στήριξη στις πληγείσες περιοχές.

Σε αυτό το πνεύμα κινείται η ενίσχυση της Ενωσιακής διαχείρισης των καταστροφών μέσα από την απόφαση του Ευρωπαϊκού Κοινοβουλίου, να εισάγει αλλαγές στην υφισταμένη νομοθεσία για την πολιτική προστασία.

Σε αυτό το σημείο, επιτρέψτε μου, κύριε Πρόεδρε, να προβώ σε κάποιες προσωπικές –αν θέλετε- επισημάνσεις μέσα από βιωματικές εμπειρίες τις οποίες είχα παρακολουθώντας φυσικές καταστροφές, στην περιοχή την οποία εκλέγομαι και ζώντας φέτος, βιώνοντας το θρήνο των συμπολιτών μου, με πολλούς νεκρούς στο Μάτι, που είναι κομμάτι και της εκλογικής μου περιφέρειας.

Θέλω, λοιπόν, να σας πω, ότι η ύπαρξη εθελοντικής προστασίας το πρώτο πράγμα που κάνει να με κάνει να σκέφτομαι, έτσι όπου και εφόσον υπάρχουν εθελοντές για να συμβάλουν και να προστατεύσουν το περιβάλλον, είναι, ότι αυτοί οι άνθρωποι πέραν αυτής της μεγάλης και καλής ιδέας της εθελοντικής προσφοράς καλύπτουν κενά της Πολιτείας, διότι αν η Πολιτεία δεν είχε κενά, ενδεχομένως, η εθελοντική προστασία να είχε άλλο ρόλο και όχι ρόλο διάσωσης, όπως τα πούμε στη συνέχεια για το RescEU.

Αυτή είναι μια πρώτη σκέψη, την οποία ήθελα να θέσω υπ' όψιν τόσο σε εσάς όσο και των συναδέλφων έχοντας την τιμή να απευθύνομαι μέσα από το Εθνικό Κοινοβούλιο.

Η δεύτερη σκέψη είναι σε αυτό που για μένα αποτελεί μεγάλη βάση δεδομένου και εστιάζω, δηλαδή, στην πρόληψη.

Είπατε πολύ σωστά προηγούμενα, ότι όσα μέσα και αν διαθέτουμε πυρόσβεσης, εάν δεν τα αναπτύξουμε και δεν εστιάσουμε στο πεδίο της πρόληψης δεν θα έχουμε καταφέρει το επιδιωκόμενο αποτέλεσμα, τον επιδιωκόμενο σκοπό και ειλικρινά δεν άκουσα στο επίπεδο της πρόληψης ποιες είναι οι προτάσεις της Ε.Ε..

Ξέρετε, εμείς σαν Ελλάδα δεν έχουμε προτάσεις και δεν έχουμε προτάσεις, διότι μέχρι τώρα η αντιμετώπιση είναι, όταν διελαύνει ο κίνδυνος της πυρκαγιάς. Ξέρετε, η πυρκαγιά είναι μια φυσική καταστροφή, η οποία θα δημιουργήσει και τον κίνδυνο της πλημμύρας λόγω απώλειας φυσικών αναχωμάτων, αφού έχουν καεί τα δάση με αποτέλεσμα οι βροχοπτώσεις να μετατραπούν σε πλημμύρες.

Εμείς, λοιπόν, σε επίπεδο πρόληψης - προσωπική μου άποψη, κύριοι συνάδελφοι - δεν έχουμε εστιάσει και δεν έχουμε καταφέρει να έχουμε εξασφαλίσει σε αντιπυρικές περιόδους, κύριε Γενικέ Γραμματέα της Πολιτικής Προστασίας, το επίπεδο της πρόληψης.

Χιλιάδες πυροσβέστες διαθέτουμε μονίμους και εποχικούς, αλλά κανένας δεν είναι πάνω στα βουνά. Όλοι τρέχουν όταν κληθούν για να καταστείλουν την πυρκαγιά και το αποτέλεσμα στο τέλος ξέρετε ποιο είναι;

Να καούν, εάν όχι όλα, τα περισσότερα για να σβήσει η πυρκαγιά.

Δεν μιλάω για τώρα, αλλά το πρόβλημα, το οποίο θέτω είναι διαχρονικό.

Πάντοτε έτσι γινόταν.

Αυτό δεν πρέπει να αλλάξει;

Επειδή βλέπω, ότι η Ε.Ε. και δαπάνες θα κάνει και χρήματα θα καταβάλλει, προκειμένου κάποια πράγματα να διορθώσει και στο πλαίσιο των νομοθετικών βελτιώσεων των καθοριστικών νομοθετικών πλαισίων νομίζω, ότι το θέμα της πρόληψης θα πρέπει να το δει πάρα πολύ σοβαρά.

Ένας δεύτερος λόγος για τον οποίο έχουμε πυρκαγιές πιστεύω ότι είναι και οι πυλώνες υψηλής τάσης της Δ.Ε.Η..

Κύριοι συνάδελφοι ξέρετε, ότι πάνω από τα δάση, πάνω από τα βουνά μας περνάνε πυλώνες υψηλής τάσης της Δ.Ε.Η.;

Ξέρετε, ότι πολλές φορές είναι η αιτία, ώστε μια σπίθα από την υψηλή τάση να προκάλεσε την πυρκαγιά;

Με ποιον τρόπο θα μπορούσε να αντιμετωπιστεί αυτό;

Τουλάχιστον, με υπογειοποίηση.

Μπορεί η Ε.Ε. να χρηματοδοτήσει κράτη σαν και εμάς, ώστε να υπογειοποιήσουμε τους πυλώνες υψηλής τάσης και να αποφύγουμε σε έναν βαθμό αυτές τις αιτίες που προκαλούν τις πυρκαγιές;

Αφού τελειώνω με αυτό που έθεσα για την περιφρούρηση των δασών, διότι περιφρούρηση δασών δεν έχουμε, επίπεδο πρόληψης δεν έχουμε, συνεχίζοντας και τελειώνοντας θέλω να πω, ότι πιστεύω πως η Ε.Ε. είναι αποφασισμένη να αποκτήσει, πλέον, μηχανισμό πολιτικής προστασίας που θα βασίζεται σε δύο κύρια στοιχεία.

Το πρώτο είναι ένας αξιόπιστος επιμερισμός των πόρων των κρατών - μελών. Πλέον, εξετάζεται η πρόταση που προβλέπει, όπως είπα, τη συγχρηματοδότηση επιχειρησιακών δαπανών που θα καλύπτει το 75% του συνολικού κόστους από πόρους των κρατών - μελών της Ενωμένης Ευρώπης και αυτό πρέπει όλοι να το στηρίξουμε.

Το δεύτερο είναι ο πυλώνας του υπό αναβάθμιση ευρωπαϊκού μηχανισμού πολιτικής προστασίας, δηλαδή, το σύστημα RescEU, που αναφερθήκατε και εσείς και εγώ πριν λίγο και σχεδόν όλοι οι συνάδελφοι, ονομασία που προέρχεται από αυτό που λέγεται «διάσωση», αλλά παράλληλα με αυτό, ας αναπτυχθεί και στο πλαίσιο της πρόληψης, πριν φθάσουμε στο να καλούμεθα να διασώζουμε, να προλαμβάνουμε εκείνα τα οποία στη συνέχεια καλούμεθα να καταστείλουμε, εάν δεν τα προλάβουμε.

Αυτό είναι σύστημα άμεσης κινητοποίησης που θα ενεργοποιείται αυτόματα, όταν κρίνεται πως οι επιχειρησιακές δυνατότητες επέμβασης κάθε κράτους δεν επαρκούν για την αντιμετώπιση των καταστροφών.

Πιστεύω, ότι με όλα αυτά τα βήματα, κυρία Πρόεδρε, κύριοι συνάδελφοι, η Ενωμένη Ευρώπη αποδεικνύει πως διαθέτει τα απαιτούμενα αντανακλαστικά και δύναται να αντιδράσει απέναντι στις μεγάλες προκλήσεις της εποχής είτε πρόκειται για καταστάσεις εκτάκτου ανάγκης που οφείλονται σε φυσικά φαινόμενα, είτε πρόκειται για ανθρωπιστικές κρίσεις, όπως η έξαρση των ανεξέλεγκτων μεταναστευτικών ροών προς τη Γηραιά Ήπειρο - αναφέρομαι και σε αυτό - και οφείλουμε όλοι μαζί να εργαστούμε για την εξεύρεση μιας λύσης που θα διαφυλάττει τα δικαιώματα των ευρωπαίων πολιτών, θα διασφαλίζει την έννομη τάξη και θα υπερασπίζεται την ανθρώπινη αξιοπρέπεια.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Στυλιανίδη, να σας καλωσορίσουμε και εμείς και σας ευχαριστούμε πολύ για την ενημέρωση.

Εγώ θα ξεκινήσω συμφωνώντας με την εισαγωγή σας, ότι, όντως, η κλιματική αλλαγή έχει επιπτώσεις σε αυτά που συζητάμε, αλλά εμείς δεν έχουμε μπορέσει, αυτά που βιώνουμε όλα τα τελευταία χρόνια, να τα αντιμετωπίσουμε. Και το λέω αυτό, ειδικά όσον αφορά τις φυσικές καταστροφές, κάνοντας αναφορά στη φετινή χρονιά, όχι μόνο για την Ελλάδα και τη νότια Ευρώπη, αλλά και για την Αμερική, που βίωσαν τραγικές συνέπειες και έφτασαν σε πάρα πολλές απώλειες ανθρώπινων ζωών.

Η αγροτοδασικές πυρκαγιές και οι αστικές πυρκαγιές που έχουν σχέση με την παρουσία δασικής βλάστησης είναι ένα φυσικό φαινόμενο, που θα σας έλεγα, ότι έχει μερικά δεδομένα, τα οποία δεν μπορούμε ό,τι και να κάνουμε να τα απαλείψουμε. Δεν μπορούμε, για παράδειγμα να πούμε, ότι δεν θα έχουμε άνεμους, δεν θα έχουν υψηλές θερμοκρασίες ή απέναντί μας έχουμε μια βλάστηση που κυρίως για τη νότιο Ευρώπη είναι πυρόφιλη. Η χαλέπιος πεύκη που χαρακτηρίζει, ειδικά την δασική βλάστηση της χώρας μας, είναι αυτή που της αρέσει η φωτιά, αλλά έχει μια ιδιαιτερότητα και είναι αυτή που ευτυχώς που υπάρχει και η χώρα μας έχει δάση. Διότι, η ίδια η φύση μέσα από την αναγέννηση επαναφέρει τη μορφή.

Άρα, λοιπόν, αυτά είναι δεδομένα που πρέπει να το λάβουν σοβαρά υπόψη μας, όμως, δεν μπορούμε να τα αλλάξουμε. Εκείνο που μπορούμε να δούμε είναι ο ανθρώπινος παράγοντας, πλέον, πως παρεμβαίνει σε αυτή τη διαδικασία.

Έχουμε, λοιπόν, από πλευράς του ανθρώπινου παράγοντα, το κομμάτι της πρόληψης, το κομμάτι της έγκαιρης επέμβασης, τα οποία είναι πολύ σημαντικά και συνδέονται μεταξύ τους, το κομμάτι της καταστολής και βεβαίως, εγώ θα προσθέσω ξανά και ένα κομμάτι της πρόληψης την επόμενη ημέρα.

Θα ξεκινήσω από αυτό που έχω την εντύπωση, ότι έχει θεοποιηθεί και από πλευράς της Ε.Ε. και από πλευράς της Αμερικής, η χρήση των εναέριων μέσων για την καταστολή των πυρκαγιών. Αν, λοιπόν, απομονώσουμε αυτό, διότι αυτό συμβαίνει στη χώρα μας, η σχέση μεταξύ πρόληψης και καταστολής όσον αφορά τις δαπάνες και μιλάμε ότι είναι 1 προς 50.

Άρα, δηλαδή, έχουμε δώσει όλο το βάρος εκεί, όμως, τα στοιχεία, τα αποτελέσματα δείχνουν ότι παρά την θεοποίηση, έχουμε μεγάλες καταστροφές. Οι μεγάλες φωτιές, δυστυχώς ή θα καταλήξουν στη θάλασσα ή θα καταλήξουν σε ένα όριο που δεν θα μπορούν να βγουν από εκεί.

Άρα, λοιπόν, η Ευρωπαϊκή Επιτροπή και εμείς θα πρέπει να δει το κομμάτι της πρόληψης. Διότι, εδώ, για παράδειγμα στη χώρα μας και νομίζω ότι ειδικά στη νότια Ευρώπη σημαίνει, τα δάση, πλέον έχουν καταστεί αδιάβατα ακόμα και από τα αγριογούρουνα. Δεν επισκέπτεται τέτοιες περιοχές κανένας για τον απλούστατο λόγο, ότι όσον αφορά τη δραστηριότητα και τη διαχείριση του δάσους δεν υπάρχουν διαχειριστικές εκθέσεις στο 95% - 99% των ελληνικών δασών και το ίδιο συμβαίνει και στη νότια Ευρώπη.

Άρα, λοιπόν, να δούμε πώς μέσα από την διαχείριση αυτών των δασών, να μπορέσουμε να επαναφέρουμε τους κατοίκους των παραδασόδιων περιοχών, τους αγρότες, τους υλοτόμους.

Είναι αδιανόητο και το έχω πει πολλές φορές αυτή την ώρα ο αγρότης να βλέπει να καίγονται οι δεντροκαλλιέργειες του ή ο κτηνοτρόφος να βλέπει να καίγονται οι εκτάσεις που χρησιμοποιεί για τα γίδια του, για τα πρόβατα του και να κοιτάζει αυτόματα τον ουρανό αν έρχεται το αεροπλάνο ή το ελικόπτερο.

Δεν λέω ότι δεν χρειάζονται αυτά, γιατί εσείς κάνετε έναν γενικότερο σχεδιασμό, οπωσδήποτε χρειάζονται, δεν πρέπει όμως αυτό να λειτουργεί σε βάρος της πρόληψης. Μια πρόληψη, η οποία αν συνδεθεί ιδιαίτερα με τους αγρότες που σας είπα, με τους υλοτόμους, με τους εθελοντές, είναι αυτή η οποία θα μας εξασφαλίσει και την έγκυρη επέμβαση. Αυτό γινόταν τα παλαιότερα χρόνια και ειδικά στις μεσογειακές χώρες. Χτύπαγε η καμπάνα και έτρεχαν όλοι οι αγρότες να πάνε να σβήσουν τις φωτιές.

Άρα, λοιπόν, να δούμε πώς ιδιαίτερα χωρίς να υποβαθμίσω τη σημασία της καταστολής, πως θα έχουμε από πλευράς της Ευρωπαϊκής Επιτροπής πόρους. Χρειάζονται οι πόροι, διότι αυτή την ώρα η πρόληψη αν δεν γίνει και μια διαδικασία εργασίας αμειβόμενη, ο εθελοντισμός έχει τα όριά του.

Και το άλλο, βεβαίως, που πρέπει να δούμε και να το δείτε και στην Ε.Ε. είναι η πρόληψη της επόμενης μέρας, που σημαίνει όποιες περιοχές καταστρέφονται είτε είναι δάση, αυτόματα ανακηρύσσονται αναδασωτέες, είτε είναι αυτό που βιώνουμε με τις πλημμύρες. διότι είναι αλληλένδετα αυτά τα πράγματα. Άμα γίνουν εργασίες πρόληψης την επόμενη μέρα, δεν θα έχουμε φαινόμενα σαν και αυτά που βιώσαμε στα Μάνδρα εμείς ή και σε άλλες περιοχές.

Σας ευχαριστούμε πάρα πολύ για την ενημέρωση.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει, ο κ. Βορίδης.

**ΜΑΥΡΟΥΔΗΣ(ΜΑΚΗΣ) ΒΟΡΙΔΗΣ:** Ευχαριστώ, κυρία Πρόεδρε.

Κύριε Επίτροπε, κ. Στυλιανίδη, αγαπητέ φίλε Χρήστο, ευχαριστούμε πάρα πολύ για την παρουσία σου στο Ελληνικό Κοινοβούλιο, είναι μεγάλη χαρά και τιμή να σε έχουμε κοντά μας.

Να πω απλώς εισαγωγικά ότι έχουμε ζήσει στιγμές που η Ελλάδα στο μέτρο των δυνατοτήτων της έχει προσπαθήσει να είναι παρούσα στις προσπάθειες που κάνει η Ε.Ε. να αντιμετωπίσει ανθρωπιστικές κρίσεις.

Να θυμηθώ μαζί σας την εποχή που υπηρετούσα στο Υπουργείο Υγείας εκείνη την πολύ συγκινητική στιγμή όταν εθελοντές, νοσηλευτές, γιατροί, υγειονομικό προσωπικό, ήταν έτοιμοι να πάνε στις περιοχές της Αφρικής για να αντιμετωπίσουν την υγειονομική κρίση, όταν πολύ λίγα κράτη είχαν κάνει αυτή την πραγματικά θεαματική και συγκινητική προσφορά.

Ερχόμενος στο θέμα της πολιτικής προστασίας που για μας λόγω των φοβερών καταστροφών που έχουμε αντιμετωπίσει, ειδικά το τελευταίο διάστημα, είναι πάρα πολύ κρίσιμο.

Δεν θα μπω στον πειρασμό να ανοίξω μια συζήτηση εσωτερικού χαρακτήρα σήμερα, θα μείνω στα ευρωπαϊκά, απλώς θα ήθελα κάποια στιγμή και το κλείνω πάρα πολύ γρήγορα, εκκρεμεί μία επίκαιρη Επερώτηση μας για το ζήτημα αυτό. Θέλουμε να έρθει η Κυβέρνηση να συζητήσει στην Βουλή το ζήτημα αυτό.

Ο συνάδελφος ο κ. Χαρακόπουλος έχει κάνει δέκα Επίκαιρες Ερωτήσεις για το ζήτημα αυτό. Δεν έχει έρθει ποτέ η αρμόδια Υπουργός να απαντήσει στα ζήτημα που θέτουμε. Ακούσαμε σήμερα δηλώσεις, οι οποίες μας ανησυχούν ακόμα περισσότερο. Η υποχρέωση της Κυβερνήσεως, αλλά εδώ να το μεταφέρουμε πια ως ένα πολιτικό ζήτημα, είναι να προσέλθει σε αυτό το διάλογο για αυτό το κρίσιμο ζήτημα.

Έρχομαι όμως στα ζητήματα τα ευρωπαϊκά. Εγώ θέλω να είμαι πρακτικός. Δεν μπορεί να μετακινηθεί για λόγους πρακτικούς, για λόγους ουσιαστικούς, για λόγους λειτουργίας, η βασική ευθύνη για την αντιμετώπιση των κρίσεων που συνδέονται με την πολιτική προστασία και των ανθρωπιστικών κρίσεων από τα εθνικά κράτη αλλού, θα παραμένει η βασική ευθύνη εκεί.

Κατά τη γνώμη μου και παρά τα όσα ενδεχομένως πολλές φορές ακούγονται, γιατί εδώ ακούγονται για την Ε.Ε. δύο ταυτοχρόνως παράλληλα πράγματα, που είναι η Ε.Ε. αλλά και εν συνεχεία το τελείως αντίθετο, αλλά όχι όμως δεν θέλουμε την αρμοδιότητα να την δώσουμε και θέλουμε να την κρατήσουμε. Άρα, ακούγονται δύο ταυτόχρονες κριτικές και δυστυχώς αυτό είναι διαχεόμενο και θα έλεγα κατ' εξοχήν έκφραση των λαϊκίστικων ρευμάτων που λένε ταυτοχρόνως παραλλήλως και τα δύο και που είναι, αλλά και να μην είναι.

Όμως, δεν θεωρώ ότι είναι ρεαλιστικό να γίνει μια προσπάθεια και εγώ θέλω να είμαι ρεαλιστής στα ζητήματα της ευρωπαϊκής πολιτικής, ώστε να υπάρξει ένας υποχρεωτικός μηχανισμός. Θεωρώ, ότι ο δευτερογενής μηχανισμός θα μείνει εθελοντικός. Οποιαδήποτε άλλη προσπάθεια θα έπεφτε στο κενό, στην άρνηση κρατών να συναινέσουν σε ένα υποχρεωτικό μηχανισμό.

Είναι και συνάδελφοι που θέλουν να μιλήσουν και έχει περάσει και η ώρα και έχουμε Επιτροπή Αναθεώρησης του Συντάγματος για αυτό έχουμε μείνει λιγότεροι. Δεν είναι από έλλειψη σεβασμού ή ενδιαφέροντος προς το πρόσωπό σας κύριε Επίτροπε. Απλώς είναι πολλές οι υποχρεώσεις.

Το τρίτο ζήτημα, το οποίο, κατά τη γνώμη μου, παραμένει πάρα πολύ κρίσιμο, είναι ότι έχετε χαράξει μια στρατηγική στην διεύθυνση. Μια στρατηγική για την πολιτική προστασία 2016-2020. Αυτή είναι η αναρτημένη σας στρατηγική. Αυτή χαράκτηκε το 2016. Τώρα είμαστε στο τέλος του 2018 και μπαίνουμε στο 2019. Θα ήθελα να ξέρω, σε σχέση με τους στόχους, που αυτή η ίδια η στρατηγική έχει θέσει, χωρίς να μπαίνω σε συζήτηση αν θα έπρεπε να είναι πιο φιλόδοξη, λιγότερη ή περισσότερη ή οτιδήποτε, αλλά σε σχέση με τους στόχους που η ίδια η στρατηγική έχει θέσει αυτή τη διετία, πού βρισκόμαστε.

Τελειώνω, εκφράζοντας την ευχή, επειδή, τύχη αγαθή σας έφερε στη θέση του Επιτρόπου, τύχη αγαθή για την Ελλάδα και επειδή νομίζω, ότι όλοι οι Έλληνες αναγνωρίζουν την τεράστια προσφορά σας στα ζητήματα της ανθρωπιστικής κρίσης και ειδικά στη διαχείριση της προσφυγής κρίσης, της δικής σας προσφοράς και κατά συνέπεια και της προσφοράς της Επιτροπής για να αντιμετωπίσουμε τα θέματα αυτά, να σας ευχηθώ να παραμείνετε στη θέση. Ελπίζω να ανανεωθεί η εντολή σας και με την εμπειρία που έχετε αποκομίσει να έχουμε τη χαρά να σας βλέπουμε και να συνεργαζόμαστε στα κρίσιμα αυτά ζητήματα.

Ευχαριστώ πολύ κυρία Πρόεδρε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Ευχαριστούμε τον κ. Βορίδη. Τον λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ κυρία Πρόεδρε.

Νομίζω ότι για όλους μας είναι καθαρό, ότι η ενωμένη Ευρώπη δίνει εξετάσεις. Δίνει εξετάσεις για το πόσο έχει συνειδητοποιήσει, ότι όλα αυτά τα ζητήματα τα οποία συζητάμε τώρα, τι πρέπει να κάνουμε στην επόμενη κρίση που θα παρουσιαστεί, είναι ζητήματα, τα οποία μας βάζουν στον πειρασμό να πούμε, ότι όσα δεν έγιναν έχουν αμφισβητήσει την υπάρχουσα Ενωμένη Ευρώπη. Και ειδικά στα ζητήματα της πολιτικής προστασίας, της προστασίας του πολίτη, αυτές οι εξετάσεις, για μεγάλο χρονικό διάστημα, δόθηκαν με πολύ κακούς βαθμούς. Τώρα, πώς θα μπορέσουμε να τους διορθώσουμε; Ακούστηκε, ότι υπάρχει ένα ευρωπαϊκό στρατηγικό σχέδιο, το οποίο πρέπει να συνάδει και με τα εθνικά σχέδια αντιμετώπισης όλων αυτών των ζητημάτων. Οι πρώτες μεγάλες προκλήσεις που μπορεί να υπάρξουν τους ερχόμενους μήνες, είναι οι επόμενες πλημμύρες και τι κάνουμε σε όλη την Ευρώπη, ώστε ο μηχανισμός, έγκαιρα, να μπορέσει να δράσει; Τι κάνουμε στους επόμενους σεισμούς; Πως προετοιμαζόμαστε για τις επόμενες πυρκαγιές; Πώς βλέπουμε ένα σχέδιο, το οποίο πρέπει να ισορροπήσει ανάμεσα σε όλα αυτά τα σωστά που εντοπίστηκαν για την πρόληψη, με την πρώιμη αντιμετώπιση, με την έγκαιρη αντιμετώπιση, με μια αποτελεσματική αντιμετώπιση; Και αυτά εξαρτώνται. Όσα δεν κατόρθωσες στο στάδιο της πρόληψης να κάνεις, οφείλεις να τα κάνεις στα ζητήματα, τουλάχιστον, της έγκαιρης αντιμετώπισης. Γιατί, καλό είναι και αυτά που ακούστηκαν, 80% η πρόληψη, αλλά εγώ, σαν γιατρός, ξέρω πάρα πολύ καλά, ότι όσα δεν κάναμε στην πρόληψη, τα αντιμετωπίζουμε οργανώνοντας αυτοτελή τμήματα επειγόντων περιστατικών, οργανώνοντας την επείγουσα αντιμετώπιση.

Θέλω να κλείσω, με το ζήτημα ότι, σε αυτά τα θέματα, εφόσον έχει αποφασιστεί να δοθεί μεγαλύτερη δυνατότητα χρηματοδότησης μέσων, να πηγαίνουν αυτά τα μέσα, για εκεί που θα πιάσουν πραγματικά τόπο. Δεν θα κάνω εγώ υποδείξεις. Γιατρός είμαι. Αλλά, νομίζω, ότι σε όλα τα θέματα, στα οποία, μέχρι τώρα, με τις Εκθέσεις που υπάρχουν και υπάρχουν Εκθέσεις για το τι έφταιξε στο Μάτι, τι έφταιξε στη Μάνδρα, τι έφταιξε στους σεισμούς και δεν αντιμετωπίσαμε σε επίπεδο προληπτικής αντιμετώπισης, τουλάχιστον τώρα, να μην ξαναθρηνήσουμε ούτε νέα Μάνδρα, ούτε νέο Μάτι, ούτε νέα φαινόμενα τέτοια, σε όλη την Ευρώπη.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ κυρία Πρόεδρε. Θέλω και εγώ να σας καλωσορίσω να σας ευχαριστήσω για την ενημέρωση και να καταθέσω σε κάποια σημεία της ενημέρωσης την έκπληξή μου. Αυτό που άκουσα ότι η Ευρώπη δεν είναι έτοιμη για να αντιμετωπίσει κάποια φαινόμενα είτε επιδημιών είτε κάποια φαινόμενα φυσικών καταστροφών, εκπλήσσομαι γιατί η Ευρώπη είναι στην κορυφή της παγκόσμιας οικονομίας. Είναι καλό να τα ξέρουμε όλα αυτά και αυτό που επισημάνατε, ότι πρέπει να οργανωθεί και η Ευρώπη και όλοι μας είναι πολύ σημαντικό και σοβαρό και έτσι πρέπει να είναι.

Στο θέμα της πρόληψης ως μηχανικός σας μιλώ, έχουμε δύο περιπτώσεις. Η μια είναι η περίπτωση για τους σεισμούς, όπως είπε και προηγουμένως και η συνάδελφος μηχανικός, όπου εδώ στην Ελλάδα πράγματι εδώ και πολλά χρόνια μαζί με την Ιαπωνία έχουμε τον αυστηρότερο αντισεισμικό κανονισμό, οπότε τις περιπτώσεις αυτές τις αντιμετωπίζουμε με μεγάλη επιτυχία και ειδικά σε περιοχές που έχουμε έντονα σεισμικά φαινόμενα, όπως ανέφερε προηγουμένως η κυρία συνάδελφος. Οπότε αυτό το αντιμετωπίζουμε με αυτό τον τρόπο.

Ερχόμαστε τώρα στην άλλη περίπτωση των δασικών πυρκαγιών, όπου είχαμε την περίπτωση φέτος με το Μάτι και μάλιστα, τα αποτελέσματα ήταν τραγικά, όπου πριν μερικές ημέρες πέθανε και ένας από τους τραυματίες, οι οποίοι νοσηλεύονταν για καιρό στην εντατική και φθάσαμε τους 100 νεκρούς. Είναι κάτι που θα πρέπει να το συζητήσουμε κάποια στιγμή και εδώ στη Βουλή για να αποδοθούν και κάποιες ευθύνες.

Όσον αφορά τα δάση εκείνο που θα μπορούσε κάποιος να μιλήσει για πρόληψη στα δάση πέρα από την ενίσχυση των πυροσβεστικών δυνάμεων, γιατί η ενίσχυση των πυροσβεστικών δυνάμεων έχει μια μορφή πρόληψης, αλλά περισσότερο έχει την έννοια της καταστολής ή της θεραπείας του φαινομένου. Το κομμάτι αυτό της πρόληψης έχει να κάνει με το να γίνουν ξανά τα δάση προσβάσιμα, γιατί είπε προηγουμένως ο συνάδελφος ο κ. Αποστόλου ότι θα πρέπει να αξιοποιήσουμε τα δάση, να μπορέσει να ξαναμπεί ο κόσμος να αξιοποιηθούν είτε τουριστικά τα δάση είτε να αξιοποιηθούν με την έννοια της υλοτομίας, αλλά και με την έννοια του να μπορούν οι κτηνοτρόφοι να μπαίνουν στα δάση για να βοσκούν τα ζώα κ.λπ. και να γίνεται αυτή η φυσική αραίωση στα δάση.

Υπάρχει και κάτι άλλο που θα πρέπει να το προσέξουμε. Όταν τελειώνουμε με την κατάσβεση και ξεκινάει η διαδικασία της αναδάσωσης, έχουμε το φαινόμενο του να καίγονται τα δάση που είναι πευκοδάση και είναι ότι πιο εύφλεκτο υπάρχει και να γίνεται η αναδάσωση με τα ίδια δέντρα δηλαδή με τα πεύκα. Αυτό δεν έχει να κάνει με την πρόληψη, αλλά λειτουργεί αντίθετα από την πρόληψη. Άρα θα πρέπει να επανασχεδιάσουμε αυτές τις ζώνες που λέμε πυροπροστασίας, θα πρέπει να ξανασχεδιάσουμε τους τύπους των δέντρων που επιλέγουμε για την δενδροφύτευση ή για την αναδάσωση. Ξέρετε πάνω στην Μακεδονία έχουμε πολλά δάση που έχουν καστανιές, καρυδιές και δεν έχουν καεί ποτέ, γιατί είναι δύσκολο να καούν. Δεν μπορούν εκεί να δράσουν ούτε τα κακοποιά στοιχεία, αλλά ούτε και τα φυσικά φαινόμενα με τα στεγνά μπουρίνια όπου έχουμε πολλούς κεραυνούς με τραγικά αποτελέσματα για τα πευκοδάση. Αυτό το πρόβλημα δεν το έχουμε στις καστανιές και στις καρυδιές. Άρα, θα πρέπει να γίνει και εδώ μια επανασχεδίαση.

Προηγουμένως, έκαναν μια αναφορά για τη Χαλκιδική για την αποτελεσματικότητα στην πυρόσβεση στην Χαλκιδική. Εκεί συμμετέχουν εθελοντικά οι αγρότες-κάτοικοι και είναι δική τους έμπνευση το λεγόμενο αντιπυρ, το οποίο το εφαρμόζουν και είναι αποτελεσματικό. Εδώ θέλω να τονίσω το εξής, συγκρούονται σε αυτό με τους δασολόγους, με τα Δασαρχεία και με τους πυροσβέστες. Παρά το γεγονός ότι αυτό το αντιπυρ είναι πολύ αποτελεσματικό. Εν πάση περιπτώσει, χρειάζεται επανασχεδιασμός και στην υπόθεση των δασών για να μπορέσουμε να έχουμε και εκεί θετικά αποτελέσματα στη πρόληψη όπως έχουμε στους σεισμούς με τις αντισεισμικές κατασκευές.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):**  Τον λόγο έχει ο κύριος Καματερός.

**ΗΛΙΑΣ ΚΑΜΑΤΕΡΟΣ:** Θα θέσω δύο ερωτήματα. Τι μπορούμε να κάνουμε σαν Ε.Ε. στα σύνορα της Ε.Ε., όπως για παράδειγμα, έχουμε σε μια σεισμόπληκτη περιοχή στο Νοτιοανατολικό Αιγαίο να γίνεται από την Τουρκία εργοστάσιο πυρηνικής ενέργειας με όσους κινδύνους εγκυμονεί. Και η δεύτερη ερώτηση πως εξηγείτε τη χαμηλή τιμή αποζημίωσης των καταστροφών που είναι μόνο 2% από το Ταμείο Αλληλεγγύης και πολύ περισσότερο, γιατί μόνο την ακριβή αποκατάσταση σε σημείο που στη Κω για παράδειγμα που είμαι εγώ και έχουμε φοβερές ζημιές με το λιμάνι να μην μπορούμε να περάσουμε κάτι που δεν προβλεπόταν, εγκαταστάσεις καλωδιακές νερού, αποχέτευσης κλπ.

Και για τα μνημεία θα σας πω μόνο: Με την στήριξη και την αντιστήριξη τους τι θα κάνουμε; Το μιναρέ θα τον κρατάμε εκεί χωρίς να τον φτιάξουμε ή σε μια εκκλησία που είναι χρηστική απλά θα την κρατάμε, δεν πρέπει να φτιαχτεί;

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Θα ήθελα να πω και εγώ δύο πράγματα. Επειδή μπήκε το θέμα των σεισμών, σαν γεωλόγος θα έλεγα ότι είναι γνωστό και όπως αναφέρθηκε και από συναδέλφους, οι αντισεισμικοί κανονισμοί οι οποίοι ισχύουν εδώ στη χώρα μας, έδειξαν ότι πραγματικά σε σεισμικά φαινόμενα άντεξαν οι πόλεις μας. Υπάρχει όμως ένα ζήτημα που έχει να κάνει με τις υποδομές μιας και ανέφερε για λιμάνι ο κύριος Καματερός. Αντισεισμικός κανονισμός για τα μεγάλα έργα, γέφυρες, δίκτυα αγωγών, βιομηχανικές δεξαμενές κλπ., όπου οι αντίστοιχοι ευρωκώδικες οι οποίοι είναι εναρμονισμένοι με τους αντισεισμικούς κανονισμούς στην Ελλάδα θέλουν κάποια επικαιροποίηση όσον αφορά το κομμάτι της Ελλάδας. Δηλαδή, απαιτείται ένας αντισεισμικός κανονισμός για τις υποδομές.

Επειδή όλα αυτά που είπαμε και οι πρωτοβουλίες είναι σημαντικές και για το καινούργιο αυτό σύστημα RescEU που είπατε, υπάρχει ένα κυρίαρχο ερώτημα στην πολιτική προστασία ποιος αποφασίζει; Αυτό υπάρχει και στη χώρα μας και πιστεύω ότι θα το λύσουμε με το καινούργιο σχέδιο πολιτικής προστασίας, σε σχέση με αυτό, στην Ευρώπη τι συζητιέται θα είναι η Ευρωπαϊκή Επιτροπή που θα αποφασίζει για την ενεργοποίηση ή θα είναι μια ανεξάρτητη επιτροπή εμπειρογνωμόνων κλπ.; Υπάρχει κάποια εξέλιξη σε αυτό;

Τον λόγο έχει ο κύριος Στυλιανίδης.

**ΧΡΗΣΤΟΣ ΣΤΥΛΙΑΝΙΔΗΣ (Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων):** Ευχαριστώ για τη ζωντανή συζήτηση. Ευχαριστώ για τις πολλές ερωτήσεις και για τα καλά λόγια. Θέλω να είμαι ειλικρινής, ακούστηκαν και παρανοήσεις. Και θα πω τρία πράγματα. Πρώτον, δεν είμαι εδώ για να εκπροσωπήσω κανένα γραφειοκρατικό μηχανισμό, είμαι εκλεγμένος πάρα πολλές φορές, είμαι πολιτικός και είμαι εδώ και συζητώ πολιτικά τα ζητήματα.

Δεύτερον, υπερασπίζομαι την Ε.Ε. και την Ευρωπαϊκή Επιτροπή και ειδικά αυτήν την Επιτροπή, που είναι καθ’ όλα πολιτική Επιτροπή με πολιτικές αποφάσεις, για να μην ξεκινήσω από το Brexit και να πάω οπουδήποτε αλλού. Τρίτον, ειπώθηκε πολύ σωστά ότι, όταν συζητάμε, πρέπει να ξέρουμε πού είναι τα όρια της επικουρικότητας και πού μπαίνει η Ε.Ε.. Ήμουν βουλευτής πάρα πολλά χρόνια και ήμουν αναπληρωτής Πρόεδρος της Επιτροπής Ευρωπαϊκών και Εξωτερικών Υποθέσεων και ξέρω πάρα πολύ καλά αυτά τα θέματα. Πρέπει να είμαστε πάρα πολύ συγκεκριμένοι, αλλιώς υπάρχει μια γενική σύγχυση και δεν μπορεί να γίνει συζήτηση.

Θα ξεκινήσω από το θέμα που έθεσε η κυρία Πρόεδρος, όσον αφορά το ποιος θα αποφασίσει μέσα από το RescEU τη δύσκολη στιγμή που θα ενεργοποιηθεί το RescEU. Στο θέμα των εθνικών αρμοδιοτήτων θα αποφασίσουν ο αρμόδιος Υπουργός με τους εθνικούς εμπειρογνώμονες και έτσι πρέπει να γίνεται πολύ σωστά. Στο θέμα του σημερινού μηχανισμού πολιτικής προστασίας, που βασίζεται σε εθελοντική βάση, έξω το RescEU πού είναι το τρίτο επίπεδο, σίγουρα ο αρμόδιος Επίτροπος – στην περίπτωση αυτή ο Στυλιανίδης – παίρνει τηλέφωνο και παρακαλεί τους Υπουργούς με την ελπίδα να δώσουν εθελοντική συνεισφορά. Αυτό ήταν το πρόβλημα και αυτό είναι που έρχεται να λύσει το RescEU.

Σε αυτήν την περίπτωση θα υπάρξει μια ειδική ομάδα εμπειρογνωμόνων στις Βρυξέλλες που θα συναποτελείται από εμπειρογνώμονες των κρατών - μελών και αυτοί θα αποφασίσουν, όταν θα έχουμε ταυτόχρονες καταστροφές σε όλη την Ευρώπη, πού πρέπει να πάνε τα επιχειρησιακά μέσα για να μπορέσουν να τα αντιμετωπίσουν. Δεν είναι πολιτικό το θέμα, δηλαδή. Δεν αποφασίζω πού θα πάνε τα αεροπλάνα που θα βρίσκονται στο HUB της Ελλάδας ή στη Σουηδία και τη στιγμή εκείνη θα πρέπει να μετακινηθούν δύο αεροπλάνα και τρία ελικόπτερα εκεί. Θα αποφασίσει η ομάδα των εμπειρογνωμόνων, η οποία είναι η μόνη που έχει τη γνώση, την πληροφόρηση και το υπόβαθρο, αλλιώς θα μπούμε σε μια πολιτική συζήτηση που δεν θα μας βγάλει πουθενά.

Πιστεύω ότι πρέπει να μιλάμε ειλικρινά και οι ευρωπαίοι Επίτροποι πρέπει να λέμε την αλήθεια. Για παράδειγμα, δεν μπορεί η Ε.Ε. να επιβάλει με κανένα τρόπο πώς θα γίνεται η διαχείριση των δασών. Είναι εθνική αρμοδιότητα. Επειδή ήταν μεγάλη συζήτηση για να φθάσουμε στο RescEU από όλες τις χώρες, διότι έπρεπε να επιμείνουμε στις εθνικές αρμοδιότητες και όχι να πηγαίνουμε στη γραφειοκρατία των Βρυξελλών για να ευνοήσουμε τα κράτη - μέλη. Αυτή ήταν συζήτηση και για αυτό υπάρχει κατηγορία από την άλλη πλευρά, ότι η Ε.Ε. έρχεται να επιβάλει και να αγνοήσει εθνικές αρμοδιότητες. Όχι.

Ακούστηκε ότι θα στρατιωτικοποιήσουμε το μηχανισμό πολιτικής προστασίας. Προς Θεού. Ίσα-ίσα, η Ε.Ε. είναι η πιο έντονη στα θέματα να διατηρηθούν αυτοί οι μηχανισμοί μακριά από στρατιωτική εμπλοκή και για αυτό επιμένουμε στην πολιτική προστασία. Όταν λέμε να αντιμετωπίσουμε μέσω του ευρωπαϊκού μηχανισμού τρομοκρατικές ενέργειες, εννοούμε τις επιπτώσεις τρομοκρατικών ενεργειών και να έχουμε κινητά νοσοκομεία για να σώσουμε τον κόσμο. Δεν εννοούμε ότι θα πάει ότι ο ευρωπαϊκός μηχανισμός πολιτικής προστασίας για να συγκρουστεί με τρομοκρατικές ενέργειες. Αυτά είναι θέματα των κρατών - μελών, της αστυνομίας και άλλων πραγμάτων.

Εγώ θα σας πω με όλη την ειλικρίνεια, με μια θα έλεγα ικανοποιητική εμπειρία για το τι σημαίνει, επειδή ακούστηκαν διάφορες αμφισβητήσεις για το ευρωπαϊκό μοντέλο και την ευρωπαϊκή αλληλεγγύη. Νομίζω ότι έχω μια εμπειρία, μπορεί να έχω επισκεφτεί όλες τις χώρες του κόσμου μέσα από τις ανθρωπιστικές κρίσεις και μπορεί να έχω συναντήσει χιλιάδες ανθρώπους, κράτη – μέλη, στην Αιθιοπία χθες και όλα αυτά.

Επειδή ακούστηκε και με ξένισε πάρα πολύ αυτό το επιχείρημα, ότι το ευρωπαϊκό μοντέλο περίπου καταργεί την εθνική ιδιαιτερότητα ή είναι κάτι που είναι αποκρουστικό στους πολίτες. Οφείλω να το υπερασπιστώ για δύο λόγους. Πρώτον, γιατί τουλάχιστον η δική μου εμπειρία είναι ότι όλοι αυτοί οι άνθρωποι από όλο τον κόσμο τρέχουν να έρθουν στην Ευρώπη, γιατί θεωρούν ότι το ευρωπαϊκό μοντέλο είναι το καλύτερο και ήθελα από τους εκπροσώπους του ευρωπαϊκού λαού να αναγνωρίσουν ότι με όλες τις αδυναμίες είναι κάτι το οποίο είναι τόσο ελκυστικό. Δεύτερον, αν πιστεύει κανείς ότι μέσα σ' αυτά τα νέα σκληρά δεδομένα ανταγωνισμού που υπάρχουν παγκοσμίως, με την Ευρώπη να βρίσκεται σε δυσκολίες ακόμα και δημογραφικές όπως και η Ελλάδα, αλλά και άλλες δυσκολίες, ότι η επιστροφή στο έθνος στο εθνικό κράτος, είναι καλύτερη απάντηση σε αυτό τον ανταγωνισμό, παρά η ίδια Ε.Ε., να μου επιτρέψετε να πω ότι αυτή είναι μια απάντηση η οποία αγνοεί δυστυχώς τα ίδια τα πραγματικά δεδομένα της παγκόσμιας πολιτικής κατάστασης και της παγκοσμιοποίησης ειλικρινά.

Έρχομαι από την Αιθιοπία, συνάντησα τον Πρωθυπουργό της Αιθιοπίας, ένα νέο άνθρωπο που προσπαθεί να δημιουργήσει το Αιθιοπικό μοντέλο και να δώσει μια καινούργια αρχή, και στην Αφρικανική Ήπειρο και αυτό που μου ζήτησε είναι περισσότερη εμπλοκή της Ευρώπης, γιατί μόνο την Ευρώπη εμπιστεύονται οι Αφρικανικοί λαοί. Διότι είναι η πιο ηθική σχέση στο επίπεδο της ανθρωπιστικής βοήθειας, στο επίπεδο επενδύσεων, στο επίπεδο της αναπτυξιακής βοήθειας.

Το είπα με όλη την καθαρότητα που μπορούσα να πω και λέω ότι νοιώθω τιμή μου που εκπροσωπώ την Ε.Ε., γιατί με όλες τις αδυναμίες και είναι πάρα πολλές, θα σας πω χιλιάδες αν θέλετε, αλλά η ζωή είναι συγκριτική και όπως πάντα λέμε, ο εχθρός του καλού είναι το καλύτερο.

Σίγουρα δεν πρέπει να είναι άλλοθι η κλιματική αλλαγή. Σας είπα ότι πάω στην Ουάσιγκτον και είμαι σε κάθετη αντίθεση με απόψεις που αγνοούνται επιστημονικά δεδομένα, η κλιματική αλλαγή είναι εδώ και πρέπει να την αντιμετωπίσουμε, αλλά την ίδια στιγμή πρέπει να αντιμετωπίσουμε τις επείγουσες καταστάσεις. Να προετοιμαστούμε για τις επιπτώσεις της κλιματικής αλλαγής και το RescEU είναι μια τέτοια απάντηση, ακριβώς γιατί ξέρουμε τι έρχεται και ξέρουμε ότι το κάθε κράτος - μέλος από μόνο του, όσο και αν η βασική ευθύνη παραμένει στα κράτη – μέλη, χρειάζεται και η επικουρικότητα, η συμπληρωματικότητα του RescEU. Χρειάζεται αυτή η συλλογική διαχείριση, η συλλογική αντίδραση, αλλιώς δεν μπορούν.

Είπα για το πρόβλημα που έχουμε στο θέμα των επιδημιών και ίσως έγινε μια παρανόηση. Σίγουρα η Ευρώπη είναι σε καλό επίπεδο, αλλά είπα ότι αν έχουμε ταυτόχρονες φυσικές καταστροφές, επιδημίες, τρομοκρατικές ενέργειες, βιομηχανικά accidents, σε αυτή την περίπτωση ούτε τα μεγάλα κράτη - μέλη δεν μπορούν να τις αντιμετωπίσουν. Για αυτό έχει γίνει αποδεκτό ότι μόνο η συλλογική αντιμετώπιση και η ευρωπαϊκή απάντηση είναι η σωστή. Είμαστε στο Βουκουρέστι πριν ένα μήνα, όπου είχαμε μια εξαιρετική άσκηση ιατρική ακριβώς γι' αυτό το θέμα.

Επιλέγεται να θεωρηθεί, επειδή μίλησα για οικονομία κλίμακος, ότι μπαίνει η λογική κόστους - οφέλους. Δεν είναι θέμα κόστους - οφέλους, είναι θέμα οικονομίας κλίμακος, που είναι άλλο πράγμα. Είναι, ότι αφού εμείς όλοι αν πάμε κράτος με κράτος π.χ. να αγοράσουμε αεροπλάνα ή ελικόπτερα, θα θέλουμε 200 ελικόπτερα και 200 αεροπλάνα, αλλά αν το κάνουμε ως Ε.Ε., θα θέλουμε 20 και θα έχουμε και καλύτερο συντονισμό. Ποιος θέλει να αυξήσει το κόστος του σε εθνικό επίπεδο, αφού μπορεί να το κάνει με πιο καλό τρόπο σε ευρωπαϊκό επίπεδο; Αυτό είναι η πρόσθετη αξία της Ε.Ε.. Είναι η σημασία του εγχειρήματος της Ε.Ε., ότι μπορούμε μαζί καλύτερα, παρά μόνοι μας. Είναι έτσι απλό, όπως το ξέρει ο κάθε απλός πολίτης.

Δεν υπάρχει αμφιβολία, ότι η Ελλάδα έχει έναν εξαιρετικό αντισεισμικό μηχανισμό και νομίζω ότι έχει αποδειχθεί, αλλά εντοπίζονται μεγάλα προβλήματα πρόληψης όπως σε όλη τη Νότια Ευρώπη. Αυτά τα προβλήματα πρόληψης έρχεται να προσπαθήσει να τα λύσει το RescEU, όχι με καμία μαγική ράβδο, αλλά προτείνοντας πρώτα πρώτα ότι δίχως την πρόληψη όσα μέσα και αν έχεις, δεν μπορεί να αντιμετωπίσεις την κρίση. Χρειάζεσαι την πρόληψη και την ετοιμότητα και μάλιστα, έρχεται να συνδέσει τα Διαρθρωτικά Ταμεία και τα Αγροτικά Ταμεία με την πρόληψη και την ετοιμότητα.

Το παράδειγμα της Πορτογαλίας, είναι σημαντικό. Στην Πορτογαλία είχαμε τις καταστροφικές πυρκαγιές, εξαιτίας και του γεγονότος ότι δεν υπάρχει τόσο καλό σύστημα κτηματολογίου. Θα έρθει τώρα το Ευρωπαϊκό Ταμείο, το Αγροτικό, το Διαρθρωτικό Ταμείο μαζί με το RescEU, ως κοινή διαχείριση για να βοηθήσουν την Πορτογαλία να κάνει ένα σωστό κτηματολόγιο και να σταματήσουν τα φαινόμενα, που ζουν οι Πορτογάλοι εδώ και χρόνια, ώστε η πρόληψη να είναι πολύπλευρη και να ξεκινάει από διαφορετικές αφετηρίες με κοινό στόχο.

Τελειώνοντας, θα πω κάτι που πιστεύω ότι αποδεικνύει πως η Ε.Ε., παρόλες τις αδυναμίες της, έχει ζητήματα για τα οποία μπορεί να κάνει περήφανους τους πολίτες της. Ένα από αυτά είναι το επιχειρησιακό κέντρο που έχουμε στις Βρυξέλλες και ειδικά, αυτό που λέμε Copernicus map of solar system. Είναι ένα σύστημα, το οποίο βγάζει τους πιο εξειδικευμένους χάρτες και σας λέω ειλικρινά ότι στις πλημμύρες του Τέξας, στους τυφώνες της Καραϊβικής και τώρα στις πυρκαγιές της Καλιφόρνιας, οι Αμερικανοί ζήτησαν την συνδρομή της Ε.Ε. σε αυτό το πράγμα. Δεν το λέω για να νιώσω καλύτερα, ως Ευρωπαίος Επίτροπος, αλλά λέω ότι εφόσον η μεγαλύτερη δύναμη του κόσμου, με τόσα επιχειρησιακά μέσα σε στρατιωτικό επίπεδο, ζητάει τη συνδρομή της Ε.Ε. για αυτούς τους συγκεκριμένους χάρτες μέσα από το σύστημα Copernicus, νομίζω ότι αποδεικνύεται ότι η Ε.Ε. μπορεί να προσφέρει όντως στην αύξηση της παγκόσμιας επιχειρησιακής δυνατότητας αντιμετώπισης των φυσικών καταστροφών.

Ευχαριστώ πάρα πολύ, πιστεύω στην πολιτική συζήτηση, πιστεύω στα πολιτικά επιχειρήματα, πιστεύω στην αντίθετη άποψη, αλλά θεωρώ ότι ως Ευρωπαίος Επίτροπος οφείλω να υπερασπιστώ αυτό το ευρωπαϊκό εγχείρημα με όλες τις αδυναμίες που έχει, γιατί είναι το μόνο που αξίζει τον κόπο για τους ευρωπαίους πολίτες.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών – Πρόεδρος της Επιτροπής Παραγωγής και Εμπορίου)**: Σας ευχαριστούμε ιδιαίτερα, ήταν γόνιμη η συζήτηση και μπορεί να την επαναλάβουμε.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες είναι οι Βουλευτές κ.κ. Παπαδόπουλος Σάκης, Παπαδόπουλος Χριστόφορος, Τραγάκης Ιωάννης, Χαρακόπουλος Μάξιμος και Κατσώτης Χρήστος.

Από τη Διαρκή Επιτροπή **Δημόσιας Διοίκησης, Δημόσιας Τάξης και Δικαιοσύνης** παρόντες ήταν οι βουλευτές κ.κ Βάκη Φωτεινή, Σταμπουλή Αφροδίτη, Τσόγκας Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Παπαθεοδώρου Θεόδωρος και Δελής Ιωάννης.

Από τη Διαρκή Επιτροπή Παραγωγής και Εμπορίου παρόντες είναι οι Βουλευτές κ.κ. Αποστόλου Ευάγγελος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Καματερός Ηλίας, Καφαντάρη Χαρά, Μπαξεβανάκης Δημήτριος, Παπαδόπουλος Νικόλαος, Συρμαλένιος Νικόλαος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Στύλιος Γεώργιος, Γεωργιάδης Μάριος, Λαζαρίδης Γιώργος και Μίχος Νικόλαος.

Τέλος και περί ώρα 13.35΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΕΠΙΤΡΟΠΗΣ ΠΑΡΑΓΩΓΗΣ ΚΑΙ ΕΜΠΟΡΙΟΥ**